- إِزهِّيذنْ
- <
- 51
- >

51
1 إِ ؤُمقّْرَانْ ن إِمغْنَاجنْ. أَزهّذْ ن ذَاوُوذْ.
2 أَڒَامِي إِ غَارسْ د-يُوسَا ؤُنَابِي نَاثَانْ، أَوَارْنِي ڒَامِي يُوذفْ ذَاوُوذْ خْ بَاثْ-شَابَاعْ. ◼51:‏2 ’ذَاوُوذْ‘ - س ثِيعْبْرَانِيثْ ’نتَّا‘. ◘51:‏2 2 صم. 11‏:‏4؛ 12‏:‏1
3 حِينّْ خَافِي، أَ أَربِّي،
عْلَاحْسَابْ ثَامخْسِيوْثْ نّشْ إِشوَّارنْ.
مْسحْ إِخطَّانْ إِنُو
عْلَاحْسَابْ أَفيّضْ ن أَرّحْمثْ نّشْ.
4 سِّيرْذْ ڒْمُوعْصِييّثْ إِنُو زَّايِي مَارَّا،
سِيزْذڭْ أَيِي زِي دّنْبْ إِنُو،
5 مَاغَارْ نشّْ سّْنغْ إِخطَّانْ إِنُو،
دّنْبْ إِنُو ڒبْذَا إِبدّْ أَيِي-د
غَارْ ثِيطَّاوِينْ. ◼51:‏5 ’إِبدّْ أَيِي-د غَارْ ثِيطَّاوِينْ‘ - س ثْعِيبْرَانِيثْ ’إِبدّْ قِيبَاتْشْ إِ نّشْ‘.
6 أَكِيذكْ، أَكِيذكْ وَاهَا إِ خْضِيغْ،
ڭِّيغْ مِينْ إِدْجَانْ ذ أَعفَّانْ
جَارْ ثِيطَّاوِينْ نّشْ،
أَڒَامِي شكْ ثْسڭّْذذْ
ذڭْ وَاوَاڒنْ نّشْ،
ثصْفِيذْ ذِي ڒحْكَامَاثْ نّشْ. ◘51:‏6 رُوم. 3‏:‏4
7 خْزَارْ، تّْوَاخڒْقغْ-د ذِي دّْنُوبْ،
ذِي دّْنُوبْ ثكْسِي أَيِي يمَّا.
8 خْزَارْ، شكْ ثتّخْسذْ ثِيذتّْ ذِي ذَاخڒْ،
ذِي ثْنُوفّْرَا ثسّْشَانذْ أَيِي ثِيغِيثْ.
9 كْسِي خَافِي دّْنُوبْ س ثْعلْدْجثْ،
خنِّي أَذْ ذوْڒغْ قُّورغْ،
سِيرْذْ أَيِي، خنِّي أَذْ ذوْڒغْ
ذ أَشمْڒَاڒْ خْ وذْفڒْ. ◘51:‏9 لَاوِي 14‏:‏4، 6؛ ڒخْڒ. 19‏:‏6، 18؛ إِشا. 1‏:‏18
10 أَرّْ أَيِي أَذْ سْڒغْ أَرْشُوقْ ذ ڒفْرَاحثْ،
حِيمَا إِغْسَانْ نِّي ثْڒبْزذْ شكْ،
أَذْ شضْهنْ س ڒفْرَاحثْ.
11 سْنُوفَّارْ ؤُذمْ نّشْ
زَّاثْ إِ دّْنُوبْ إِنُو،
مْسحْ إِ مَارَّا ڒْمُوعْصِييّثْ إِنُو.
12 خْڒقْ-د ذَايِي ؤُڒْ إِزْذِيڭْ، أَ أَربِّي،
جدّذْ ذِي ذَاخڒْ إِنُو
إِجّْ ن أَرُّوحْ إِمثْننْ.
13 وَارْ ذ أَيِي نطَّارْ زڭْ وُوذمْ نّشْ،
وَارْ زَّايِي تّكّسْ
أَرُّوحْ إِقدّْسنْ نّشْ.
14 أوْشْ أَيِي عَاوذْ
ڒفْرَاحثْ ن ؤُسنْجمْ نّشْ،
ؤُڒَا ذ إِجّْ ن بُوحْبڒْ أَمْسعَّافْ
إِ كِيذِي غَا إِبدّنْ.
15 خنِّي أَذْ سّْغَارغْ إِبْرِيذنْ نّشْ
إِ يِينِّي خَاكْ إِعدَّانْ،
حِيمَا أَذْ غَاركْ د -عقْبنْ إِمذْنَابْ.
16 فكّْ أَيِي زڭْ ؤُمَارْوَاسْ ن إِذَامّنْ،
أَ أَربِّي، أَربِّي ن ؤُسنْجمْ إِنُو،
خنِّي أَذْ إِسْڒوْڒِيوْ إِڒسْ إِنُو
خْ ثْسڭْذَا نّشْ.
17 أَرْزمْ أَيِي إِينْشِيشنْ إِنُو، أَ سِيذِي إِنُو،
خنِّي أَذْ إِبَارّحْ ؤُقمُّومْ إِنُو
س شَّانْ نّشْ،
18 مَاغَارْ وَارْ ذ أَكْ ثشْقِي ثْغَارْصْثْ،
إِڒِي وْشِيغْ أَشْ ت،
ثَاغَارْصْثْ ن وشْمَاضْ
وَارْ ذ أَشْ د-ثتِّيسْ خْ ڒْخَاضَارْ.
19 ثِيغَارْصَا ن أَربِّي
أَقَا أَثنْثْ ذ إِجّْ ن بُوحْبڒْ يَارژْ،
إِجّْ ن وُوڒْ إِدّزْ
وَارْ ث ثسّحْقَارِيذْ، أَ أَربِّي!
20 أڭّْ ڒْخَارْ إِ صِيهْيُونْ عْلَاحْسَابْ أَرْضَا نّشْ،
بْنَا ڒحْيُوضْ ن ؤُرْشَالِيمْ!
21 خنِّي أَذْ ثَارْضِيذْ ذِي ثْغَارْصَا ن ڒْمُوعْصِييّثْ،
ذِي ثْغَارْصْثْ ن وشْمَاضْ إِكمّْڒنْ.
خنِّي أَذْ قدّْمنْ إِفُونَاسنْ إِمژْيَاننْ
خْ ؤُعَالْطَارْ نّشْ،

- إِزهِّيذنْ
- <
- 51
- >

◼51:2 51:‏2 ’ذَاوُوذْ‘ - س ثِيعْبْرَانِيثْ ’نتَّا‘.

◘51:2 51:‏2 2 صم. 11‏:‏4؛ 12‏:‏1

◼51:5 51:‏5 ’إِبدّْ أَيِي-د غَارْ ثِيطَّاوِينْ‘ - س ثْعِيبْرَانِيثْ ’إِبدّْ قِيبَاتْشْ إِ نّشْ‘.

◘51:6 51:‏6 رُوم. 3‏:‏4

◘51:9 51:‏9 لَاوِي 14‏:‏4، 6؛ ڒخْڒ. 19‏:‏6، 18؛ إِشا. 1‏:‏18

© 2020 www.tarifit.info