- زَاكَارِييَّا
- <
- 6
- >

6
أَنڭَّارْ ن ثْمژْرِيوْثْ وِيسّْ أَمزْوَارُو - أَربْعَا ن إِكَارُّوثنْ
1 نشّْ سّْڭعّْذغْ ثِيطَّاوِينْ إِنُو ثْوَاڒَا نّغْنِي، ؤُ خْزَارْ، أَقَا أَربْعَا ن إِكَارُّوثنْ فّْغنْ-د زِي جَارْ ثْنَاينْ ن إِذُورَارْ ؤُ إِذُورَارْ نِّي ثُوغَا ذ إِذُورَارْ ن نّْحَاسْ. 2 غَارْ ؤُكَارُّو أَمزْوَارُو ثُوغَا ذِينْ إِيْسَانْ ذ إِزڭّْوَاغنْ، غَارْ ؤُكَارُّو وِيسّْ ثْنَاينْ إِيْسَانْ ذ إِبَارْشَاننْ، 3 غَارْ ؤُكَارُّو وِيسّْ ثْڒَاثَا إِيْسَانْ ذ إِشمْڒَاڒنْ ؤُ غَارْ ؤُكَارُّو وِيسّْ أَربْعَا إِيْسَانْ ذ إِقَارْقَاشنْ، أَقَا أَثنْ ذ إِيْسَانْ جهْذنْ. 4 نشّْ أَرِّيغْ-د، نِّيغْ إِ لْمَالَاكْ نِّي كِيذِي إِسَّاوَاڒنْ: ”مِينْ عْنَانْ إِنَا، أَ سِيذِي إِنُو؟“
5 يَارَّا-د لْمَالَاكْ، إِنَّا أَيِي: ”إِنَا ذ أَربْعَا ن إِسمِّيضنْ ن ؤُجنَّا نِّي د-إِتّفّْغنْ زِي مَانِي بدّنْ زَّاثْ إِ سِيذِي ن مَارَّا ثَامُّورْثْ. 6 إِنِّي س إِيْسَانْ إِبَارْشَاننْ أَذْ فّْغنْ غَارْ ثمُّورْثْ ن شَّامَالْ ؤُ إِيْسَانْ إِشمْڒَاڒنْ أَذْ ثنْ ضفَّارنْ، ؤُشَا إِيْسَانْ إِقَارْقَاشنْ أَذْ فّْغنْ غَارْ ثمُّورْثْ ن لْجَانُوبْ.“ 7 إِيْسَانْ إِجهْذنْ فّْغنْ، أَرْزُونْ أَذْ ژْوَانْ ثَامُّورْثْ، مَاغَارْ نتَّا إِنَّا: ”فّْغمْ، ژْوَامْ ثَامُّورْثْ!“ ؤُ نِيثْنِي ژْوَانْ ثمُّورْثْ. 8 نتَّا إِڒَاغَا أَيِي-د، إِنَّا: ”خْزَارْ، إِيْسَانْ نِّي إِفّْغنْ غَارْ ثمُّورْثْ ن شَّامَالْ، أَقَا سَّاريّْحنْ أَرُّوحْ إِنُو ذِي ثمُّورْثْ ن شَّامَالْ.“ ◼6:‏8 ’سَّاريّْحنْ أَرُّوحْ إِنُو‘ - مَانْ أَيَا إِخْسْ أَذْ يِينِي بلِّي ڒْحُوكْمْ نِّي سِّيوْضنْ إِيْسَانْ إِبَارْشَاننْ خْ ثمُّورْثْ ن شَّامَالْ إِسّْجِّيونْ أَرُّوحْ ن أَربِّي. أَقَا ڒْحَاكَامَاثْ نّسْ إِسڭّْذنْ ؤُمِي نتَّا ذ أَمْسڭّذْ.
تَّاجْ إِ ؤُكهَّانْ أَمقّْرَانْ
9 يُوسَا-د غَارِي وَاوَاڒْ ن سِيذِي، إِنَّا: 10 ”كْسِي ثِيوْهِيبِينْ زڭْ أَيْثْ ن لْمنْفَا، زِي حَالِيمْ، طُوبِييَا ذ يَاذَاعْيَا ؤُ رُوحْ ذِينِّي ؤُڒَا ذ شكْ ذڭْ وَاسّْ نِّي ؤُ أَذفْ غَارْ ثَادَّارْثْ ن يُوشِييَا، مِّيسْ ن صَافَانْيَا، غَارْ ثَادَّارْثْ إِ غَارسْ د-يُوسِينْ زِي بَابِيلْ. ◼6:‏10 ’صَافَانْيَا‘ - إِسمْ-أَ وَانِيثَا إِخْسْ أَذْ يِينِي ’ونِّي ث إِسّْنُوفَّارنْ سِيذِي‘. 11 كْسِي نُّوقَارْثْ ذ وُورغْ، أڭّْ زَّايْسنْ تِّيجَانْ ؤُ سَارْسْ إِ-ثنْ خْ ؤُزدْجِيفْ ن يَاهُوشَاعْ، مِّيسْ ن يَاهُوصَاذَاقْ، أَرَّايْسْ ن إِكهَّاننْ، 12 ؤُ سِيوڒْ أَكِيذسْ، إِنِي أَسْ:
’أَمُّو إِ إِقَّارْ سِيذِي ن ڒْعسْكَارَاثْ: خْزَارْ، إِجّْ ن ورْيَازْ، ’أَغدُّو‘ ذ إِسمْ نّسْ. نتَّا أَذْ د-إِفّغْ زڭْ ومْشَانْ نّسْ ؤُ نتَّا أَذْ إِبْنَا زَّاوشْثْ ثَامقّْرَانْثْ ن سِيذِي. 13 نتَّا أَذْ إِبْنَا زَّاوشْثْ ثَامقّْرَانْثْ ن سِيذِي ؤُ أَذْ يَارْضْ لْعَاضَامَا. نتَّا أَذْ إِقِّيمْ ؤُ أَذْ إِحْكمْ خْ ڒْعَارْشْ نّسْ ؤُ نتَّا أَذْ يِيڒِي ذ أَكهَّانْ خْ ڒْعَارْشْ نّسْ ؤُ أَذْ يِيڒِي جَارْ أَسنْ شّْوَارْ س ڒهْنَا.‘
14 تِّيجَانْ أَذْ إِڒِينْ إِ حَالِيمْ، طُوبِييَا، يَاذَاعْيَا ذ حَايْنْ، مِّيسْ ن صَافَانْيَا، ذ ڒِيذَارثْ ذِي زَّاوشْثْ ثَامقّْرَانْثْ ن سِيذِي. ◼6:‏14 ’حَايْنْ‘ - إِخْسْ أَذْ يِينِي ’ڒْخَاضَارْ‘. 15 زِي ڒَاڭّْوَاجْ أَذْ د-أَسنْ إِوْذَانْ ؤُ نِيثْنِي أَذْ بْنَانْ زَّاوشْثْ ثَامقّْرَانْثْ ن سِيذِي ؤُ كنِّيوْ أَذْ ثسّْنمْ أَقَا سِيذِي ن ڒْعسْكَارَاثْ إِسّكّْ أَيِي-د غَارْومْ. أَيَا أَذْ إِمْسَارْ، مَاڒَا كنِّيوْ ثتّسْڒَامْ س ثِيذتّْ غَارْ ثْمِيجَّا ن سِيذِي، أَربِّي نْومْ.“ ◘6:‏15 Ḥag. 2‏:‏7

- زَاكَارِييَّا
- <
- 6
- >

◼6:8 6:‏8 ’سَّاريّْحنْ أَرُّوحْ إِنُو‘ - مَانْ أَيَا إِخْسْ أَذْ يِينِي بلِّي ڒْحُوكْمْ نِّي سِّيوْضنْ إِيْسَانْ إِبَارْشَاننْ خْ ثمُّورْثْ ن شَّامَالْ إِسّْجِّيونْ أَرُّوحْ ن أَربِّي. أَقَا ڒْحَاكَامَاثْ نّسْ إِسڭّْذنْ ؤُمِي نتَّا ذ أَمْسڭّذْ.

◼6:10 6:‏10 ’صَافَانْيَا‘ - إِسمْ-أَ وَانِيثَا إِخْسْ أَذْ يِينِي ’ونِّي ث إِسّْنُوفَّارنْ سِيذِي‘.

◼6:14 6:‏14 ’حَايْنْ‘ - إِخْسْ أَذْ يِينِي ’ڒْخَاضَارْ‘.

◘6:15 6:‏15 Ḥag. 2‏:‏7

© 2020 www.tarifit.info