- إِزْڒِي خْ إِزْڒَانْ
- <
- 5
- >

5
1 ”نشّْ ؤُسِيغْ-د غَارْ وحْوِيشْ إِنُو،
أَ ؤُتْشْمَا، أَ ثَاسْڒِيثْ إِنُو،
ڒقْضغْ مِيرُّو إِنُو أَكْ-ذ بَالْسَامْ. إِنُو،
شِّيغْ أَغْرُومْ ن ثْزِيزْوَا أَكْ-ذ ثَامّنْثْ إِنُو،
سْوِيغْ بِينُو إِنُو ذ ؤُغِي إِنُو.
إِمدُّوكَّاڒْ، أشّمْ، سْومْ،
سْشَارمْ، أَ إِمْعِيزّنْ!“ ◼5:‏1 ’أَزْغَارْ‘ - نِيغْ ’ڒْغَابثْ‘ نِيغْ ’ثَازْڭَانْثْ‘.
ثَاسْڒِيثْ ثْزهْزَا أَذْ ثَارْزمْ إِ يسْڒِي
2 ”نشّْ طّْسغْ، مَاشَا ؤُڒْ إِنُو إِفَاقْ.
أَقَا ذَا ثْمِيجَّا ن لِّيفْ إِنُو،
ونِّي إِسّْقَارْقْبنْ:
’أَرْزمْ أَيِي، أَ ؤُتْشْمَا، ثَامدُّوكّتْشْ إِنُو،
ثَاذْبِيرْثْ إِنُو، أَ كُوڒْشِي إِنُو،
مَاغَارْ أَزدْجِيفْ إِنُو إِشُّورْ س نّْذَا،
إِمُوزَارنْ إِنُو شُّورنْ س ثُوذِّيمِينْ ن دْجِيڒثْ!‘
3 أَقَا كّْسغْ أَرُّوضْ إِنُو،
مَامّشْ إِ ث غَا يَارْضغْ عَاوذْ؟
إِضَارنْ سِّيرْذغْ ثنْ،
مَا أَذْ ثنْ سّْخمْجغْ عَاوذْ؟
4 لِّيفْ إِنُو إِسّكّْ-د أَفُوسْ نّسْ
زڭْ ؤُنُوقِّيبْ ن ثوَّارْثْ،
ؤُشَا إِنْهزّْ وُوڒْ إِنُو زَّايسْ.
5 نشّْ بدّغْ حِيمَا أَذْ أَرْزْمغْ إِ لِّيفْ إِنُو،
إِفَاسّنْ إِنُو ؤُذُومنْ س مِيرُّو،
زڭْ إِضوْضَانْ إِنُو إِسِّيزّڒْ مِيرُّو
خْ إِفَاسّنْ ن زّكْرُونْ.
6 نشّْ أَرْزْمغْ إِ لِّيفْ إِنُو،
مَاشَا لِّيفْ إِنُو ثُوغَا يُويُورْ، إِعْذُو.
إِفّغْ ڒعْمَارْ إِنُو ؤُمِي ثُوغَا إِسَّاوَاڒْ!
نشّْ أَرْزُوغْ خَاسْ، مَاشَا وَارْ ث ؤُفِيغْ.
نشّْ ڒَاغِيغْ أَسْ، نتَّا وَارْ خَافِي د-يَارِّي.
7 ؤُفِينْ أَيِي إِعسَّاسنْ
غَارْ ونّضْ نْسنْ ذِي ثنْذِينْثْ،
نِيثْنِي وْثِينْ أَيِي، يزْمنْ أَيِي،
أَقنْذُورْ إِنُو كّْسنْ أَيِي ث إِعسَّاسنْ ن ڒحْيُوضْ.“
إِزْڒِي ن ثسْڒِيثْ أَكْ-ذ يسِّيسْ ن ؤُرْشَالِيمْ
8 ”نشّْ أَذْ كنِّينْثْ سّْجَادْجَاغْ،
أَ يسِّيسْ ن ؤُرْشَالِيمْ،
مَاڒَا كنِّينْثْ ثُوفِينْثْ لِّيفْ إِنُو،
مِينْ ذ أَسْ غَا ثِينِينْثْ؟
أَقَا ثسّحْڒشْ أَيِي ثَايْرِي.“
9 ”مِينْ غَارسْ غَارْ لِّيفْ نّمْ
كْثَارْ خْ لِّيفْ نّغْنِي،
أَ شمْ إِ ذِي إِدْجَا وَاژْرِي قَاعْ زِي ثمْغَارِينْ؟
مِينْ غَارسْ غَارْ لِّيفْ نّمْ كْثَارْ خْ إِنّغْنِي،
أَقَا شمْ أَمُّو إِ ذ أَنغْ ثسّْجَادْجَاذْ؟“
10 ”لِّيفْ إِنُو ذ أَشمْڒَاڒْ إِتِّيسِّيقنْ
ذ أَزڭّْوَاغْ أَمْ إِذَامّنْ،
إِتّْبَانْ أَمْ ؤُبَانْذُو سنّجْ خْعشْرَا ن ڒُوڒُوفْ.
11 أَزدْجِيفْ نّسْ ذ ؤُرغْ إِقُّورْ إِصْفَانْ،
إِمُوزَارنْ ن ؤُشُوَّافْ نّسْ ذ ثِيوْرِيرِينْ
إِتّڭّنْ أَمْ ڒمْوَاجْ،
ذ إِبَارْشَاننْ أَمْ يِيبَاغْڒِيونْ.
12 ثِيطَّاوِينْ نّسْ ڭِّينْثْ أَمْ ثذْبِيرِينْ
غَارْ ثْسدْجْيَاوِينْ ن وَامَانْ،
عُومّنْثْ ذڭْ ؤُغِي،
قِّيمنْثْ ذِي ثْشُويَارْ نْسنْ
أَمْ إِژْرَا إِغْڒَانْ.
13 إِمڭِّيزنْ نّسْ ڭِّينْ
أَمْ يِيحْوِيشنْ ن ڒعْطُورْ،
شُّورنْ س ڒعْشُوبْ إِتّْفُوحنْ،
إِينْشِيشنْ نّسْ أَمْ ثْلِيلِّيشِينْ،
تُّوذُومنْ س مِيرُّو إِفسْينْ. ◼5:‏13 ’ثِيلِيلِّيشِينْ‘ - إِجّْ ن مَارْكَا ن إِنُّووَّارنْ ذَايْسنْ أَژْرِي أَطَّاسْ.
14 إِغَادْجنْ نّسْ أَمْ يِيقضْبَانْ ن وُورغْ،
عمَّارنْثْ س إِژْرَا ن ثخْرِيسُولِيثْ،
أَعذِّيسْ نّسْ إِڭَّا أَمْ ڒْعَاجْ إِتِّيسِّيقنْ،
ڒحّْفنْ ث س ثْيَاقُوثِينْ ن صَافِّيرْ.
15 إِمسْضَانْ نّسْ ذ إِپِيلَارنْ ن ڒْمَارْمُورْ،
خْ ذْسُوسَا ن وُورغْ إِتّْوَاصفَّانْ.
إِبَانْ-د نتَّا أَمْ لُوبْنَانْ،
إِتّْوَافَارْزْ أَمْ ثْشجَّارْثْ ن ثنْڭلْثْ.
16 أَنغْ نّسْ إِشُّورْ س ثَاژْيُوذِي،
مَارَّا إِ غَارسْ إِشُووَّارْ.
وَا ذ لِّيفْ إِنُو،
وَا ذ أَمدُّوكّڒْ إِنُو،
أَ كنِّينْثْ يسِّيسْ ن ؤُرْشَالِيمْ!“

- إِزْڒِي خْ إِزْڒَانْ
- <
- 5
- >

◼5:1 5:‏1 ’أَزْغَارْ‘ - نِيغْ ’ڒْغَابثْ‘ نِيغْ ’ثَازْڭَانْثْ‘.

◼5:13 5:‏13 ’ثِيلِيلِّيشِينْ‘ - إِجّْ ن مَارْكَا ن إِنُّووَّارنْ ذَايْسنْ أَژْرِي أَطَّاسْ.

© 2020 www.tarifit.info