- إِزهِّيذنْ
- <
- 102
- >

102
1 ثَاژَادْجِيثْ ن إِجّْ ن ڒْمسْكْسِينْ مَاڒَا مَانَاينِّي ذ أَطَّاسْ خَاسْ، ؤُشَا خنِّي إِتّْفَارّغْ إِمُونَاسْ نّسْ زَّاثْ إِ سِيذِي.
2 أَ سِيذِي، سڒْ غَارْ ثْژَادْجِيثْ إِنُو،
أجّْ أَغُويِّي إِنُو أَذْ غَاركْ د-يَاوضْ.
3 وَارْ تّفَّارْ ؤُذمْ نّشْ خَافِي
ذڭْ وَاسّْ إِ ذِي تّْوَاحْصَارغْ.
أَرّْ-د غَارِي أَمزُّوغْ نّشْ
ذڭْ وَاسّْ إِ ذِي ڒَاغِيغْ،
سڒْ-د خنِّي غَارِي ذغْيَا.
4 مِينْزِي ؤُسَّانْ إِنُو عْذُونْ أَمْ دّخَّانْ،
إِخْسَانْ إِنُو أَمْ ثفْقُونْثْ إِشمْضنْ. ◘102:‏4 إِزهد. 37‏:‏20
5 ؤُڒْ إِنُو إِتِّيسْڒَاوْ ؤُ يُوژغْ أَمْ أَرْبِيعْ،
أَڒَامِي تُّوغْ أَذْ شّغْ أَغْرُومْ إِنُو.
6 زِي سِّيبّثْ ن ؤُزهَّارْ يُودْجْغنْ إِنُو،
ڒصْقنْ إِغْسَانْ إِنُو غَارْ ثڒْمشْثْ إِنُو.
7 نشّْ أَمْ يِيجّْ بُو-ؤُعُوقِّي ن ؤُجْضِيضْ
ذِي ڒخْڒَا،
ذوْڒغْ أَمْ يِيجّْ ن مُوكَا جَارْ ڒْخِيرْبَاثْ.
8 تّْغِيمغْ فَاقغْ س ڒفْثَانثْ،
ذوْڒغْ أَمْ يِيجّْ ن وجْضِيضْ
إِ إِقِّيمنْ وحّْذسْ خْ ثْزقَّا.
9 ڒْعذْيَانْ إِنُو تّكّْوَارنْ أَيِي أَسّْ مَارَّا.
إِنِّي خَافِي إِتّْعدَّانْ،
نعّْڒنْ أَمْ قَّارنْ إِسمْ إِنُو.
10 مَاغَارْ تّتّغْ إِغّضْ أَمْ وغْرُومْ
ؤُ خدْجْضغْ ثِيسسِّيثْ إِنُو س إِمطَّاونْ إِنُو
11 زِي سِّيبّثْ ن وسْخضْ نّشْ
ذ ؤُذُوقّزْ ن وغْضَابْ نّشْ،
مَاغَارْ شكْ ثسّْڭعّْذذْ أَيِي
ؤُ ثنْضَارذْ أَيِي عَاوذْ غَارْ ثمُّورْثْ.
12 ؤُسَّانْ إِنُو أَمْ يِيشْثْ ن ثِيڒِي إِزُّوڭَّارْثنْ،
ؤُ نشّْ ثَاژْغغْ أَمْ ثُوڭَا.
13 مَاشَا شكْ، أَ سِيذِي،
أَذْ ثقِّيمذْ خْ ڒْكُورْسِي نّكْ إِ ڒبْذَا،
زِي جِّيڒْ أَڒْ جِّيڒْ أَذْ ذَايكْ خَارّْصنْ.
14 شكْ أَذْ ثكَّارذْ أَذْ ثَارْحْمذْ خْ صِيهْيُونْ،
مَاغَارْ أَقَا ذ ڒْوقْثْ
مَاحنْذْ أَذْ خَاسْ ثْحِينّذْ،
مِينْزِي ڒْوقْثْ إِتّْوَاڭّنْ
أَقَا ثِيوضْ-د.
15 مَاغَارْ إِژْرَا نّسْ ؤُسِينْ-د
خْ ڒْخَاضَارْ ن إِمْسخَّارنْ نّشْ
ؤُ نِيثْنِي كْسِينْ س وسْحِيسّفْ ذِي ثْعجَّاجْثْ نْسنْ.
16 ڒڭْنُوسْ أَذْ ڭّْوذنْ إِسمْ ن سِيذِي،
مَارَّا إِجدْجِيذنْ ن ثمُّورْثْ
أَذْ ڭّْوذنْ أَعُودْجِي نّشْ.
17 خْمِي غَا إِبْنَا سِيذِي صِيهْيُونْ
ثْوَاڒَاثْ نّغْنِيثْ،
أَذْ د-إِبَانْ ذڭْ ؤُعُودْجِي نّسْ.
18 أَذْ إِڒْهَا أَكْ-ذ ثْژَادْجِيثْ ن ؤُمزْڒُوضْ،
وَارْ إِسّحْقَارَا شَا ثَاژَادْجِيثْ نْسنْ.
19 مَانْ أَيَا إِتّْوَارِي إِ جِّيڒْ إِ د غَا يَاسنْ،
ڒْْڭنْسْ نِّي د غَا إِتّْوَاخڒْقنْ،
أَذْ إِصبّحْ إِ سِيذِي،
20 مَاغَارْ نتَّا أَقَا إِسِّيجّْ-د
زِي زَّاوشْثْ نّسْ إِقدّْسنْ يُوعْڒَانْ،
زڭْ ؤُجنَّا إِخْزَارْ-د سِيذِي
غَارْ ثمُّورْثْ سْوَادَّايْ
21 حِيمَا أَذْ إِسڒْ أَوعّضْ ن ؤُمحْبُوسْ،
حِيمَا أَذْ يَارْخُو
إِ يِينِّي إِدْجَانْ ذ ثَارْوَا ن ڒْموْثْ،
22 مَاحنْذْ أَذْ بَارّْحنْ
س يِيسمْ ن سِيذِي ذِي صِيهْيُونْ،
ذ شّنْعثْ نّسْ ذِي ؤُرْشَالِيمْ،
23 خْمِي ذِينِّي إِ غَا تّْوَاسّْمُوننْ ڒڭْنُوسْ،
جْمِيعْ أَكْ-ذ ثْڭلْذِيوِينْ،
حِيمَا أَذْ سخَّارنْ إِ سِيذِي.
24 نتَّا إِسَّارْخُو جّهْذْ إِنُو أَكْ-ذ وبْرِيذْ،
نتَّا إِسّمْژِي ذڭْ وُوسَّانْ إِنُو.
25 نشّْ نِّيغْ: ’وَارْ ذ أَيِي كسِّي
ذڭْ وزْينْ ن وُوسَّانْ ن ثُوذَارْثْ إِنُو، أَ أَربِّي،
أَقَا إِسڭّْوُوسَا نّشْ تّْغِيمَانْ زِي جِّيڒْ أَڒْ جِّيڒْ.
26 زڭْ وشْحَاڒْ ؤُيَا ثڭِّيذْ ذْسَاسْ إِ ثمُّورْثْ،
إِجنْوَانْ ذ ڒْخذْمثْ ن إِفَاسّنْ نّشْ. ◘102:‏26 عبر. 1‏:‏10
27 إِنَا أَذْ فْنَانْ، مَاشَا شكْ أَذْ ثْذُومذْ.
نِيثْنِي مَارَّا أَذْ أَرْشَانْ أَمْ وَارُّوضْ،
شكْ أَذْ ثنْ ثْبدّْڒذْ
أَمْ يِيشْثْ ن ڒعْبَايثْ،
أَمُّو إِ غَا تّْوَابدّْڒنْ. ◘102:‏27 عبر. 1‏:‏10‏-‏12
28 شكْ مَاشَا ذ شكْ،
إِسڭّْوُوسَا نّشْ وَارْ قطِّينْعمَّارْصْ.‘ ◘102:‏28 عبر. 1‏:‏12b
29 إِحنْجِيرنْ ن إِمْسخَّارنْ نّشْ
أَذْ ذِينْ زذْغنْ
ؤُ ثَارْوَا نْسنْ أَذْ تّْوَاسّْمثْننْ
زَّاثْ إِ وُوذمْ نّشْ.

- إِزهِّيذنْ
- <
- 102
- >

◘102:4 102:‏4 إِزهد. 37‏:‏20

◘102:26 102:‏26 عبر. 1‏:‏10

◘102:27 102:‏27 عبر. 1‏:‏10‏-‏12

◘102:28 102:‏28 عبر. 1‏:‏12b

© 2020 www.tarifit.info