- إِزهِّيذنْ
- <
- 56
- >

56
1 إِ ؤُمقّْرَانْ ن إِمغْنَاجنْ. س ثغْنِينْثْ ن ’إِشْثْ ن ثذْبِيرْثْ إِبكّْممْ ذڭْ إِمُوشَانْ إِڭّْوجنْ‘. ن ذَاوُوذْ. ثِيرَا إِنقْشنْ، ڒَْامِي ث طّْفنْ إِفِيلِيسْطِينِييّنْ ذِي جَاثْ. ◘56:‏1 1 صم. 21‏:‏12، 13، 14
2 حِينّْ خَافِي، أَ أَربِّي،
مَاغَارْ إِجّْ ن بْنَاذمْ يَارزُّو
أَذْ أَيِي إِسَارْضْ،
إِحصَّارْ أَيِي ؤُمْجَاهذْ أَسّْ مَارَّا.
3 إِنِّي ذ أَيِي إِحصَّارنْ خْسنْ
أَذْ أَيِي صَارْضنْ أَسّْ مَارَّا،
مَاغَارْ إِنِّي كِيذِي إِتّْمنْغَانْ س نّْفَاخثْ،
أَقَا أَثنْ ذڭْ وَاطَّاسْ!
4 ذڭْ وَاسّْ إِ ذِي إِ غَا ڭّْوذغْ،
أَذْ خَاكْ تّشْڒغْ،
5 خْ أَربِّي، ونِّي ؤُمِي غَا صبْحغْ
أَوَاڒْ نّسْ،
خْ أَربِّي إِ تّشْڒغْ،
وَارْ تّڭّْوِيذغْ شَا،
مَاغَارْ مِينْ زمَّارنْ
أَذْ أَيِي ڭّنْ مِيدّنْ؟ ◼56:‏5 ’مِيدّنْ‘ - س ثْعِيبْرَانِيثْ ’بَاشَارْ‘ نِيغْ ’أَيْسُومْ‘، إِخْسْ أَذْ يِينِي ’بْنَاذمْ‘ نِيغْ ’مِيدّنْ‘ (خْزَارْ إِزهد. 118‏:6).
6 نِيثْنِي قدْجْبنْ أَوَاڒنْ إِنُو أَسّْ إِكْمڒْ،
مَارَّا ثْنَاوِي نْسنْ أَقَا أَثنْ خَافِي ذ ڒْغَارْ.
7 نِيثْنِي مُوننْ، نُوفَّارنْ،
نِيثْنِي حطَّانْ إِنَارْزِيونْ إِنُو،
خْمِي أَرزُّونْ أَذْ نْغنْ ڒعْمَارْ إِنُو.
8 مَا زمَّارنْ أَذْ أَروْڒنْ
وَاخَّا ڭِّينْ ڒْغشّْ؟
سهْوَا ڒڭْنُوسْ
ذڭْ وغْضَابْ نّشْ، أَ أَربِّي!
9 شكْ ثْحسّْبذْ ؤُسَّانْ ن وطْلَاعْ إِنُو.
أڭّْ إِمطَّاونْ إِنُو ذِي ثْزيَّاثْ ن وَامَانْ نّشْ،
- مَا وَارْ دْجِينْ ذڭْ وذْلِيسْ نّشْ؟ -
10 خنِّي أَذْ ذوْڒنْ ڒْعذْيَانْ إِنُو غَارْ ضفَّارْ،
ذڭْ وَاسّْ ؤُمِي غَا ڒَاغِيغْ.
نشّْ سّْنغْ أَيَا: أَربِّي أَقَا-ث أَكِيذِي.
11 خْ أَربِّي، ونِّي ؤُمِي
غَا سّمْغَارغْ أَوَاڒْ نّسْ،
خْ سِيذِي، ونِّي ؤُمِي
غَا سّمْغَارغْ أَوَاڒْ نّسْ،
12 خْ أَربِّي إِ خفْ تّشْڒغْ،
وَارْ تّڭّْوِيذغْ شَا،
مَاغَارْ مِينْ إِزمَّارْ بْنَاذمْ
أَذْ أَيِي يڭّْ؟ ◘56:‏12 إِزهد. 118‏:‏6
13 خَافِي، أَ أَربِّي،
أَرْسِينْ لْوُوعُوذْ إِ شكْ إِتّْوَاڭّنْ.
أَذْ ثنْ كمّْڒغْ إِ شكْ س ؤُقَاذِي.
14 مَاغَارْ شكْ ثْفكّذْ ڒعْمَارْ إِنُو
زِي ڒْموْثْ!
مَا وَارْ ثحْضِيذْ إِضَارنْ إِنُو
زڭْ ؤُنقْرَاضْ،
حِيمَا أَذْ ؤُيُورغْ
زَّاثْ إِ وُوذمْ ن أَربِّي
ذِي ثْفَاوْثْ ن ثُوذَارْثْ؟

- إِزهِّيذنْ
- <
- 56
- >

◘56:1 56:‏1 1 صم. 21‏:‏12، 13، 14

◼56:5 56:‏5 ’مِيدّنْ‘ - س ثْعِيبْرَانِيثْ ’بَاشَارْ‘ نِيغْ ’أَيْسُومْ‘، إِخْسْ أَذْ يِينِي ’بْنَاذمْ‘ نِيغْ ’مِيدّنْ‘ (خْزَارْ إِزهد. 118‏:6).

◘56:12 56:‏12 إِزهد. 118‏:‏6

© 2020 www.tarifit.info