- إِزهِّيذنْ
- <
- 55
- >

55
1 إِ ؤُمقّْرَانْ ن إِمغْنَاجنْ. أَكْ-ذ ؤُزنْزُونْ خْ إِفِيڒَانْ. أَخمِّي ن ذَاوُوذْ.
2 أَ أَربِّي، سڒْ إِ ثْژَادْجِيثْ إِنُو،
وَارْ سّْنُوفَّارَا شَا إِخفْ نّشْ
زَّاثْ إِ ثُوثْرَا إِنُو.
3 حْضَا أَيِي ؤُ أَرّْ-د خَافِي.
نشّْ تّْرَاحغْ تَّاسغْ-د
غَارْ زَّاثْ ذ ضفَّارْ،
أَمْ تّْشثْشِيغْ ؤُ سّْغُونْفِيغْ،
4 زِي سِّيبّثْ ن ڒْحسّْ ن ڒعْذُو،
زڭْ ؤُهُوذِّي ن ؤُعفَّانْ.
مَاغَارْ نِيثْنِي هجْمنْ-د خَافِي س ڒْمُوعْصِييّثْ،
ضفَّارنْ أَيِي س ؤُخيّقْ.
5 ؤُڒْ إِنُو إِتّْفَارْفِيرْ ذَايِي ذَاخڒْ،
إِنخْڒِيعنْ ن ڒْموْثْ وْضَانْ-د خَافِي.
6 ثِيڭّْوُوذِي ذ ثَارْجِيجِيثْ تّطّْفنْثْ أَيِي،
ؤُڒَا ذ أَرْجفْ إِحصَّارْ أَيِي.
7 نشّْ نِّيغْ:
”مْڒِي ذ أَيِي وْشِينْ أَفْرِيونْ أَمْ ثذْبِيرْثْ،
خنِّي إِڒِي ضْوِيغْ، أَذْ زذْغغْ
ذِي شَا ن ومْشَانْ نّغْنِي.“
8 خْزَارْ، أَذْ أَروْڒغْ غَارْ ڒَاڭّْوَاجْ قَاعْ،
أَذْ سّنْسغْ ذِي ڒخْڒَا. سِيلَاهْ.
9 أَذْ ذغْيغْ غَارْ ومْشَانْ ن ؤُفكِّي،
حِيمَا أَذْ تّْوَافكّغْ
زڭْ ؤُسمِّيضْ، زِي ثْحَارْيَاضْثْ.
10 صَارْضْ إِ-ثنْ، أَ سِيذِي إِنُو، سبْضَا إِڒسْ نْسنْ،
مِينْزِي تّْوَاڒِيغْ لْعُونْفْ ذ ؤُمنْغِي ذِي ثنْذِينْثْ.
11 أَسّْ ذ دْجِيڒثْ قُووَّارنْ نِيثْنِي إِ ڒحْيُوضْ نّسْ.
غَارْ ذَاخڒْ ن ثنْذِينْثْ أَقَا ذِينْ ڒغْبنْ ذ ثَامَارَا،
12 ڒْغشّْ أَقَا-ث ذَاخڒْ نّسْ،
أَزَّايْ نّسْ وَارْ زَّايسْ إِتّْحيِّيذْ شَا
دّدْجْ ذ وشْمَاثْ.
13 مَاغَارْ وَارْ إِدْجِي ذ ڒعْذُو
ونِّي ذ أَيِي إِسّحْقَارَانْ،
مِينْزِي أَيَا زمَّارغْ أَذْ ث كْسِيغْ.
وَارْ إِدْجِي ؤُڒَا ذ ونِّي ذ أَيِي إِشَارّْهنْ
ذ ونِّي إِسّمْغَارَانْ إِخفْ نّسْ
س وَاوَاڒْ خَافِي،
مِينْزِي زَّايسْ زمَّارغْ أَذْ نُّوفَّارغْ!
14 مَاشَا أَقَا ذ شكْ، أَ بْنَاذمْ،
شكْ ذ أَقْرِينْ إِنُو،
أَمدُّوكّڒْ إِنُو ذ جَّارْ إِنُو!
15 نشِّينْ إِنِّي إِڭُّورنْ ذ لمْلِيحْ
أَكْ-ذ وَايَاوْيَا ذِي تِّيقّثْ،
نڭُّورْ غَارْ ثَادَّارْثْ ن أَربِّي
ذڭْ ؤُهِيمُورْ.
16 أَذْ خَاسنْ ثوْضَا ڒْموْثْ
أَڒَامِي إِ غَا هْوَانْ أَمْ دَّارنْ ذِي ڒَاخَارْثْ،
مَاغَارْ أَقَا ذِينْ ڒْغَارْ ذِي ثْزذِّيغِينْ نْسنْ،
ذڭْ وُوڒَاونْ نْسنْ. ◼55:‏16 ’ذڭْ وُوڒَاونْ نْسنْ‘ - س ثْعِيبْرَانِيثْ ’ذِي ذَاخڒْ نْسنْ‘.
17 نشّْ، وَاهْ، نشّْ أَذْ ڒَاغِيغْ خْ أَربِّي،
سِيذِي أَذْ أَيِي إِسّنْجمْ.
18 غَارْ ثْمذِّيثْ، غَارْ ثُوفُّوثْ ؤُ س ؤُزِيڒْ
أَذْ شثْشِيغْ، أَذْ سّْغُونْفغْ
ؤُ نتَّا أَذْ إِسڒْ إِ ثْمِيجَّا إِنُو.
19 نتَّا إِڭَّا أَصْڒَاحْ خْ ڒعْمَارْ إِنُو س ڒهْنَا
زڭْ إِنِّي غَارِي د-إِقَارّْبنْ إِ وهْجَامْ،
مِينْزِي أَقَا-ثنْ ذڭْ وَاطَّاسْ ضِيدّْ إِنُو. ◼55:‏19 ’إِفْذِي‘ - خْزَارْ إِزهد. 78‏:35.
20 أَربِّي أَذْ إِسڒْ، أَذْ ثنْ د-إِسّهْوَا.
نتَّا إِتّْغِيمَا خْ ڒْعَارْشْ
زڭْ وشْحَاڒْ ؤُيَا. سِيلَاهْ.
أَقَا نِيثْنِي وَارْ تّْبذِّيڒنْ،
وَارْ تّڭّْوذنْ شَا أَربِّي.
21 نتَّا إِنطَّارْ أَفُوسْ ذڭْ إِنِّي
أَكْ-ذ وِي إِڭَّا ڒهْنَا،
نتَّا إِسّخْسَارْ ڒْعَاهْذْ نّسْ.
22 أَقمُّومْ نّسْ يَارْضبْ حْسنْ زِي ثْرُوسِّي،
مَاشَا ذڭْ وُوڒْ نّسْ إِتُّورْجَا أَمنْغِي.
أَوَاڒنْ نّسْ ذ إِڒقَّاغنْ خْ زّشْثْ،
مَاشَا أَقَا أَثنْ أَمْ ڒسْيُوفْ تّْوَاجبْذنْ.
23 نْضَارْ أَمْنُوسْ نّشْ خْ سِيذِي
ؤُ نتَّا أَذْ ذَايكْ إِتّْهِيلَّا.
عمَّارْصْ وَارْ إِتّجِّي
أَمْسڭّذْ أَذْ إِفَارْغْ.
24 شكْ مَاشَا، أَ أَربِّي،
أَذْ ثنْ ثسّهْوِيذْ ذڭْ وحْفُورْ ن ثُورْصُوضِي.
إِرْيَازنْ ن إِذَامّنْ ذ ڒْغشّْ
وَارْ تّْكمّْڒنْ
أَزْينْ ن وُوسَّانْ نْسنْ.
مَاشَا نشّْ تّشْڒغْ خَاكْ.

- إِزهِّيذنْ
- <
- 55
- >

◼55:16 55:‏16 ’ذڭْ وُوڒَاونْ نْسنْ‘ - س ثْعِيبْرَانِيثْ ’ذِي ذَاخڒْ نْسنْ‘.

◼55:19 55:‏19 ’إِفْذِي‘ - خْزَارْ إِزهد. 78‏:35.

© 2020 www.tarifit.info