- حِيزْقِييَالْ
- <
- 26
- >

26
أَوَاڒْ ضِيدّْ إِ صُورْ
1 ذڭْ ؤُسڭّْوَاسْ وِيسّْ حِيطْعَاشْ، ذڭْ وَاسّْ أَمزْوَارُو ن ؤُيُورْ إِمْسَارْ بلِّي يُوسَا-د غَارِي وَاوَاڒْ ن سِيذِي، إِنَّا: 2 ”أَ مِّيسْ ن بْنَاذمْ، ؤُمِي ثنَّا ثنْذِينْثْ ن صُورْ خْ ؤُرْشَالِيمْ: ’يَا أَيُوزْ، أَقَا ثتّْوَارژَّا، ثَاوَّارْثْ ن ڒڭْنُوسْ ثتّْوَارْزمْ غَارِي. أَذْ غَارِي يِيڒِي وَاڭْڒَا أَطَّاسْ، ؤُمِي نتَّاثْ ثتّْوَاردّدْجْ ڒخُّو!‘، 3 س ؤُيَا، أَمُّو إِ إِقَّارْ سِيذِي إِنُو، سِيذِي: ’خْزَارْ، نشّْ دْجِيغْ ضِيدّْ نّشْ، أَ صُورْ! أَذْ خَامْ سّكَّارغْ أَطَّاسْ ن ڒڭْنُوسْ، أَمْ مَامّخْ إِسّْڭعّذْ ڒبْحَارْ ڒمْوَاجْ نّسْ. 4 نِيثْنِي أَذْ أَردّْدْجنْ ڒهْيُوضْ ن ثنْذِينْثْ ن صُورْ ؤُشَا أَذْ أَرْژنْ صُّومْعَاثْ نّسْ ؤُ نشّْ أَذْ خَاسْ كّْسغْ أَشَاڒْ نّسْ ؤُشَا أَذْ ت أَرّغْ ذ ثَاصْضَارْثْ ثَاقشَّارْثْ. 5 أَذْ ذِينْ ثِيڒِي ذِي ڒْوسْثْ ن ڒبْحَارْ، مَاحنْذْ أَذْ خَاسْ بزّْعنْ ثِيرَاشِّيوِينْ إِ ثْنيْمَارْثْ ن إِسڒْمَانْ، مِينْزِي نشّْ نِّيغْ ث، أَمُّو إِ إِقَّارْ سِيذِي إِنُو، سِيذِي، ؤُ نتَّاثْ أَذْ ثِيڒِي ذ ثَاكشَّاضْثْ إِ ڒڭْنُوسْ. 6 يسِّيسْ نِّي إِدْجَانْ ذڭْ إِيَّارْ خْ ڒْبَارّْ، أَذْ تّْوَانْغنْثْ س سِّيفْ ؤُ نِيثْنِي أَذْ سّْننْ بلِّي نشّْ ذ سِيذِي.‘ “
7 ”مِينْزِي أَمُّو إِ إِقَّارْ سِيذِي إِنُو، سِيذِي: ’خْزَارْ، زِي شَّامَالْ أَذْ سِّيوْضغْ نابُوخَاذْرَاصَّارْ، أَجدْجِيذْ ن بَابِيلْ، أَجدْجِيذْ ن إِجدْجِيذنْ، خْ صُورْ أَكْ-ذ إِيْسَانْ ذ إِكَارُّوثنْ، أَكْ-ذ إِمْنَاينْ ؤُ أَكْ-ذ إِجّْ ن وڭْرَاوْ ذ إِجّْ ن ڒْڭنْسْ أَمقّْرَانْ. ◼26:‏7 ’أَكْ-ذ إِيْسَانْ ذ إِكَارُّوثنْ‘ - س ثْعِيبْرَانِيثْ ’أَكْ-ذ ؤُيِيسْ ذ ؤُكَارُّو‘. 8 أَذْ إِنغْ س سِّيفْ يسِّيمْ نِّي يدْجَانْ ذڭْ إِيَّارْ، أَذْ إِسّْبدّْ ڒْقَامَّاثْ ضِيدّْ نّمْ، أَذْ إِبْنَا إِجّْ ن وشْبَارْ ضِيدّْ نّمْ ؤُ أَذْ إِسّْبدّْ ضِيدّْ نّمْ إِشْثْ ن ثسْقِيفْثْ تّْوَاڭّنْ ت س ثْسدَّارِييِينْ ثِيمقّْرَانِينْ. 9 نتَّا أَذْ إِڭّْ إِشَارِّييّنْ ن وذْهَامْ ضِيدّْ إِ ڒحْيُوضْ نّمْ ؤُشَا أَذْ إِسّْحيّذْ سُّومْعَاثْ نّمْ س ڒسْيُوفْ نّسْ. 10 أَذْ أَمْ إِذڒْ ڒعْجَاجْ ن ؤُبَارُّو ن ييْسَانْ نّسْ، س زّْهِيرْ ن إِمْنَاينْ ذ ؤُقَارْقبْ ن ثْجَارَّارِينْ ذ دّْرِيزْ ن إِكَارُّوثنْ أَذْ أَرْجِيجنْ ڒحْيُوضْ نّمْ خْمِي غَا يَاذفْ خْ ثوُّورَا نّمْ أَمْ د-ؤُذْفنْ خْ إِشْثْ ن ثنْذِينْثْ ثتّْوَاهْذمْ. 11 س إِشُوشَّا ن ييْسَانْ نّسْ أَذْ إِعْفسْ خْ إِبْرِيذنْ نّمْ مَارَّا، أَذْ إِنغْ ڒْڭنْسْ نّمْ س سِّيفْ ؤُشَا إِپِيلَارنْ نّمْ إِجهْذنْ إِقدّْسنْ أَذْ وْضَانْ غَارْ ثمُّورْثْ. ◼26:‏11 ’إِبِيلَارنْ نّكْ إِجهْذنْ‘ - أَقَا-ثنْ ذ إِبِيلَارنْ ن وعْبذْ ن بَاعَالْ ذِي زَّاوشْثْ ن هِيرْكُولِيسْ ذِي صُورْ. وَارْ دْجِينْ ذ ڒخْيَاڒَاثْ ن صَّانَامْ مَاشَا ذ إِبِيلَارنْ. ◘26:‏11 إِشا. 5‏:‏28؛ إِرْم. 47‏:‏3 12 نِيثْنِي أَذْ أَشَارنْ أَڭْڒَا نّمْ أَذْ كشّْضنْ ثَاسبَّابْثْ نّمْ، أَذْ أَردّْدْجنْ ڒحْيُوضْ نّمْ، أَذْغضْڒنْ ثُوذْرِينْ نّمْ إِعِيزّنْ. إِژْرَا نّمْ ذ ثْحنْيَا ن ؤُكشُّوذْ نّمْ ذ ڒعْجَاجْ نّمْ أَذْ ثنْ مّنْضَارنْ ذڭْ وَامَانْ. 13 أَمُّو إِ غَا سّسْقَارغْ دّْرِيزْ ن إِژْڒَانْ نّمْ ؤُشَا ڒْحسّْ ن ڒْڭَامْبْرِييَاثْ نّمْ وَارْ إِتّْوَاسڒْ عَاذْ. ◘26:‏13 إِشا. 24‏:‏7، 8؛ إِرْم. 7‏:‏34؛ 16‏:‏9 14 أَذْ شمْ أَرّغْ ذ ثَاصْضَارْثْ ثَاقشَّارْثْ إِ وفْسَارْ ن ثْرَاشِّيوِينْ إِ ثْنيْمَارْثْ ن إِسڒْمَانْ.عمَّارْصْ أَذْ ثتّْوَابْنِيذْ عَاوذْ، مِينْزِي نشّْ، سِيذِي، نِّيغْ ث!، أَمُّو إِ إِقَّارْ سِيذِي إِنُو، سِيذِي.‘ “
15 ”أَمُّو إِ إِقَّارْ سِيذِي إِنُو، سِيذِي إِ ثڭْزِيرْثْ ن صُورْ: ’مَا وَارْ تَّارْجِيجِينْثْ ثڭْزِيرِينْ س ڒْحسّْ ن ؤُوطُّو نّمْ، خْمِي سّْبُوعْرُورنْ إِنِّي إِتّْوَايزّْمنْ إِ ڒْموْثْ، خْمِي غَا ثمْسَارْ إِشْثْ ن ثشْثِي إِنقّنْ ذِي ڒْوسْثْ نّمْ؟ 16 مَارَّا ڒْحُوكَّامْ ن ڒبْحَارْ أَذْ د-هْوَانْ زِي ڒكْرَاسِي نْسنْ إِڭلّْذنْ ؤُشَا أَذْغضْڒنْ إِحَاشنْ نْسنْ، أَذْ كّْسنْ أَرُّوضْ نْسنْ إِبُورْضَارنْ س ثِينْثَاثْ إِفَارْزنْ. أَذْ ڒحّْفنْ س ڒْعُورّثْ، أَذْ قِّيمنْ خْ ثمُّورْثْ ؤُشَا أَذْ أَرْجِيجنْ ذِي كُوڒْ ڒْوقْثْ ؤُشَا أَذْ خَامْ نْخڒْعنْ. 17 أَذْ خَامْ سِّيڒْينْ إِجّْ ن وزْڒِي ن وشْضَانْ، أَذْ أَمْ إِنِينْ:
مَامّشْ ثتّْوَاثحِّيذْ،
أَ شمْ، ثنِّي إِ ذِي زذْغنْ
إِنِّي د-إِفّْغنْ زِي ڒبْحَارْ،
أَ شمْ ثَانْذِينْثْ إِشنّْعنْ،
ثنِّي إِجهْذنْ أَطَّاسْ ذِي ڒبْحَارْ،
شمْ، أَ صُورْ ذ إِمزْذَاغْ نّسْ،
ثنِّي إِتّڭّنْ أَرْجفْ جَارْ أَسنْ
ذِي مَارَّا إِنِّي ذَايسْ إِزذْغنْ. ◼26:‏17 ’إِنِّي د-إِفّْغنْ زِي ڒبْحَارْ‘ - إِمزْذَاغْ ن صُورْ ثُوغَا أَرْوسنْ ذڭْ إِمزْذَاغْ نْ ڒبْحَارْ مِينْزِي ثُوغَا ثَاڭْزِيرْثْ ثْڭَاعّذْ-د زِي ڒبْحَارْ أَكْ-ذ إِمزْذَاغْ نّسْ ؤُمِي غَارسْ د-ثخْزَارذْ زِي ڒَاڭّْوَاجْ، زِي ثمُّورْثْ. ’ثنِّي إِتّڭّنْ أَرْجفْ ... ‘ - مَانْ أَيَا وَارْ إِخْسْ أَذْ يِينِي أَقَا إِمزْذَاغْ ن صُورْ ثُوغَا سِّيڭّْوِيذنْ إِجّْ زڭْ ونّغْنِي، مَاشَا، ؤُمِي غَارْسنْ إِجّْ ن إِسمْ إِشنْعنْ زِي سِّيبّثْ ن ثْسبَّابْثْ نْسنْ ذِي مَارَّا دُّونشْثْ، أَقَا أَرْجْفنْ ؤُمِي ژْرِينْ نِيثْنِي شَّانْ ن ثنْذِينْثْ نْسنْ، ؤُشَا ؤُڒَاونْ نْسنْ ذوْڒنْ شُّورنْ س ؤُوقَّارْ أَڒَامِي ثَانْذِينْثْ ثْحوّسْ إِ-ثنْ س يِيسمْ نّسْ إِشنْعنْ. ◘26:‏17 أَسَا. 18‏:‏9‏-‏19
18 ڒخُّو أَذْ أَرْجِيجنْثْ ثڭْزِيرِينْ
ذڭْ وَاسّْ ن ؤُوطُّو نّمْ،
وَاهْ ثِيڭْزِيرِينْ ذِي ڒبْحَارْ
أَذْ نّْخڒْعنْثْ س ؤُنڭَّارْ نّشْ.‘ “
19 ”مِينْزِي أَمُّو إِ إِقَّارْ سِيذِي إِنُو، سِيذِي: ’خْمِي نشّْ أَذْ شمْ يَارّغْ ذ ثَانْذِينْثْ إِتّْوَارذْدْجنْ أَمْ ثْندَّامْ نِّي وَارْ إِزْذِيغنْ، خْمِي خَامْ إِ غَا سِّيوْضغْ أَمَانْ إِهوْڒنْ ؤُشَا خْمِي أَطَّاسْ ن وَامَانْ أَذْ شمْ ذْڒنْ، 20 خنِّي أَذْ شمْ د-سّهْوِيغْ أَكْ-ذ يِينِّي د-إِهْوَانْ ذڭْ وحْفُورْ ن ونْضڒْ، غَارْ ڒْڭنْسْ ن ڒْوقْثْ ن زِيشْ. أَذْ شكْ سَّارْسغْ ذِي ڒَادْجَاغْ ن ثمُّورْثْ، ذِي ڒْخِيرْبَاثْ ن ڒْوقْثْ ن زِيشْ، غَارْ إِنِّي د-إِهْوَانْ ذڭْ وحْفُورْ ن ونْضڒْ، حِيمَا وَارْ ذَايمْ تِّيڒِينْ إِمزْذَاغْ عَاذْ. مَاشَا ذِي ثمُّورْثْ ن يِينِّي إِدَّارنْ أَذْ وْشغْ ڒْعزّْ. 21 أَذْ شمْ أَرّغْ ذ إِجّْ ن ؤُمذْيَا ن وَارْجفْ ؤُشَا وَارْ ثتِّيڒِيذْ عَاذْ. أَذْ خَامْ أَرْزُونْ ؤُشَا وَارْ ثتّْوِيفِيذْعمَّارْصْ إِ ڒبْذَا!‘، أَمُّو إِ إِقَّارْ سِيذِي إِنُو سِيذِي.“

- حِيزْقِييَالْ
- <
- 26
- >

◼26:7 26:‏7 ’أَكْ-ذ إِيْسَانْ ذ إِكَارُّوثنْ‘ - س ثْعِيبْرَانِيثْ ’أَكْ-ذ ؤُيِيسْ ذ ؤُكَارُّو‘.

◼26:11 26:‏11 ’إِبِيلَارنْ نّكْ إِجهْذنْ‘ - أَقَا-ثنْ ذ إِبِيلَارنْ ن وعْبذْ ن بَاعَالْ ذِي زَّاوشْثْ ن هِيرْكُولِيسْ ذِي صُورْ. وَارْ دْجِينْ ذ ڒخْيَاڒَاثْ ن صَّانَامْ مَاشَا ذ إِبِيلَارنْ.

◘26:11 26:‏11 إِشا. 5‏:‏28؛ إِرْم. 47‏:‏3

◘26:13 26:‏13 إِشا. 24‏:‏7، 8؛ إِرْم. 7‏:‏34؛ 16‏:‏9

◼26:17 26:‏17 ’إِنِّي د-إِفّْغنْ زِي ڒبْحَارْ‘ - إِمزْذَاغْ ن صُورْ ثُوغَا أَرْوسنْ ذڭْ إِمزْذَاغْ نْ ڒبْحَارْ مِينْزِي ثُوغَا ثَاڭْزِيرْثْ ثْڭَاعّذْ-د زِي ڒبْحَارْ أَكْ-ذ إِمزْذَاغْ نّسْ ؤُمِي غَارسْ د-ثخْزَارذْ زِي ڒَاڭّْوَاجْ، زِي ثمُّورْثْ. ’ثنِّي إِتّڭّنْ أَرْجفْ ... ‘ - مَانْ أَيَا وَارْ إِخْسْ أَذْ يِينِي أَقَا إِمزْذَاغْ ن صُورْ ثُوغَا سِّيڭّْوِيذنْ إِجّْ زڭْ ونّغْنِي، مَاشَا، ؤُمِي غَارْسنْ إِجّْ ن إِسمْ إِشنْعنْ زِي سِّيبّثْ ن ثْسبَّابْثْ نْسنْ ذِي مَارَّا دُّونشْثْ، أَقَا أَرْجْفنْ ؤُمِي ژْرِينْ نِيثْنِي شَّانْ ن ثنْذِينْثْ نْسنْ، ؤُشَا ؤُڒَاونْ نْسنْ ذوْڒنْ شُّورنْ س ؤُوقَّارْ أَڒَامِي ثَانْذِينْثْ ثْحوّسْ إِ-ثنْ س يِيسمْ نّسْ إِشنْعنْ.

◘26:17 26:‏17 أَسَا. 18‏:‏9‏-‏19

© 2020 www.tarifit.info