- نَاحُومْ
- <
- 1
- >

نَاحُومْ
1
أَوَاڒْ ن نَاحُومْ خْ نِينْوَا
1 ڒْحُوكْمْ إِسَّاڭّْوَاذنْ خْ نِينْوَا.
أَذْلِيسْ ن ڒوْحِييْ ن نَاحُومْ، أَلْقُوشِي.◼1:‏1 ’نَاحُومْ‘ - إِسمْ وَانِيثَا إِخْسْ أَذْ يِينِي ’أَفوّجْ‘ نِيغْ ’أَمْفوّجْ‘.
2 أَلِيفْ. - أَربِّي إِتَّاسْمنْ ؤُ سِيذِي إِنْثَاقَامْ،
سِيذِي ذ أَنقَّامْ ؤُ نتَّا ذ بَابْ ن وسْعَارْ.
سِيذِي ذ أَنقَّامْ إِ ڒْعذْيَانْ نّسْ،
نتَّا إِڭَّا ڒْعذْيَانْ جَارْ ثِيطَّاوِينْ نّسْ. ◼1:‏2 أَفسَّارْ - أَذْلِيسْ ن نَاحُومْ ذَايسْ إِجّْ ن ؤُصتّفْ ’أَلِيفْبَاثْ‘. مَانْ أَيَا إِخْسْ أَذْ يِينِي أَقَا عْڒَاينْ مَارَّا إِسكِّيلنْ (لْحُورُوفْ) ن ثْعِيبْرَانِيثْ تّْوَاسّْخدّْمنْ ذِي ثِيرَا-يَا، إِجّْ أَوَارْنِي إِ ونّغْنِي، كُوڒْ إِجّْ ذِي نُّوبثْ نّسْ. نْثَافْ غَارْ ؤُمزْوَارُو ن كُوڒْ ثَاسْغَارْثْ إِجّْ ن ؤُسكِّيلْ (إِجّْ ن لْحَارْفْ) ن لْحُورُوفْ ن أَلِيفْبَاثْ ن ثْمَازِيغْثْ غَارْ ؤُزدْجِيفْ ن وَاوَاڒْ أَمزْوَارُو ن ثْوِينْسْثْ. إِتّْوَافْ ؤُستّفْ-أَ وَاهَا ذڭْ وذْلِيسْ إِقدّْسنْ ن سِيذِي أَربِّي، وَارْ إِدْجِي ذڭْ ؤُڒَا ذ إِجّْ ن وذْلِيسْ نّغْنِي ذِي شَّارْقْ أَمرْوَاسُو. ◘1:‏2 ؤُف. 20‏:‏5
3 سِيذِي غَارسْ تَّاسِيعْ ن ڒْخَاضَارْ
ؤُ جّهْذْ نّسْ إِمْغَارْ
ؤُ نتَّا وَارْ إِتّْبَارِّيعمَّارْصْ
ونِّي إِتّڭّنْ دّنْبْ.
بِيثْ. أَبْرِيذْ ن سِيذِي ذِي ثْحَارْيَاضْثْ
ؤُ ذڭْ ؤُسمِّيضْ،
إِسيْنُوثنْ أَقَا أَثنْ
ذ ثَاعجَّاجْثْ ن إِضَارنْ نّسْ. ◼1:‏3 ’إِسيْنُوثنْ ...‘ - أَمْ مَامّشْ إِڭُّورْ بْنَاذمْ ذِي ثْعجَّاشْثْ، أَمُّو إِڭُّورْ سِيذِي أَربِّي خْ إِسيْنُوثنْ ن إِجنْوَانْ.
4 ڭِيملْ. - نتَّا إِوبّخْ ڒبْحَارْ،
إِتَّارَّا إِ-ث يُوژغْ،
مَارَّا إِغزْرَانْ إِتّجَّا إِ-ثنْ تَّاژْغنْ.
ذَالِيثْ. بَاشَانْ ذ كَارْمَالْ سْڒَاونْ،
ؤُڒَا ذ نُّووَارْ ن لُوبْنَانْ إِسْڒَاوْ. ◼1:‏4 ’بَاشَانْ ذ كَارْمَالْ ... لُوبْنَانْ‘ - أَقَا-ثنْ ذ جّْوَايهْ س ڒْغِيدْجثْ أَطَّاسْ ذڭْ وُوسَّانْ ن زِيشْ.
5 هِي. - إِذُورَارْ تَّارْجِيجِينْ زَّايسْ،
ؤُ ثِيوْرِيرِينْ فسّْينْثْ،
وَاوْ. ؤُ ثَامُّورْثْ ثتّْوَاسّْڭعّذْ-د
زَّاثْ إِ وُوذمْ نّسْ،
ؤُڒَا ذ مَارَّا وِي خَاسْ إِزدّْغنْ! ◘1:‏5 ؤُف. 19‏:‏18؛ إِزهد. 18‏:‏8؛ 29‏:‏5، 6؛ 97‏:‏4، 5؛ 114‏:‏4
6 زَايِينْ. - وِي إِزمَّارنْ أَذْ إِقِّيمْ إِبدّْ
زَّاثْ إِ وسْخضْ نّسْ،
ؤُ وِي إِزمَّارنْ أَذْ إِكَّارْ
زَّاثْ إِ ڒْحَاذُوقْ ن وغْضَابْ نّسْ؟
خِيثْ. أَسْعَارْ نّسْ إِتّْوَاكبّْ-د أَمْ ثْمسِّي
ؤُ ثِيصُوضَارْ تّْوَاقدْجْعنْثْ-إِ-د زَّايسْ.
7 ثِيث. - إِشْنَا سِيذِي
إِ دُّورِّي ذڭْ وَاسّْ ن ڒحْصَارثْ.
يُوذْ. نتَّا إِسّنْ مَارَّا
إِنِّي غَارسْ يَاركّْوَاڒنْ. ◘1:‏7 يُووِ. 4‏:‏16
8 كَافْ. - س يِيشْثْ ن ڒْحمْڒثْ إِفيّْضنْ
أَذْ يُوقَا أَمْشَانْ نّسْ
ؤُ ڒْعذْيَانْ نّسْ أَذْ ثنْ إِضْفَارْ،
أَڒْ غَا يَاذْفنْ غَارْ ثَادْجسْثْ.
9 مِيمْ. - مِينْ ثْخَارّْصمْ خنِّي خْ سِيذِي؟
نتَّا أَذْ ث إِقْضَا قَاعْ.
أَغُوفِي وَارْ د-إِتِّيسْ مَارْثَاينْ.
10 أَقَا نِيثْنِي تّْوَامُوذنْ عَاذْ
أَمْ شْبَارْقْ أَكْ-ذ إِسنَّاننْ،
ؤُغلَّانْ أَمْ يِيمسْشَارنْ،
أَمُّو إِ غَا تّْوَاشّنْ نِيثْنِي
قَاعْ أَمْ ؤُڒُومْ يُوژْغنْ.
11 زَّايكْ إِ د-إِفّغْ
ونِّي إِتّْخَارّْصنْ
ذِي مِينْ وَارْ إِحْڒِينْ خْ سِيذِي،
أَمْشَاوَارْ إِ وَارْ إِسكّْوِينْ وَالُو.
12 أَمُّو إِسَّاوَاڒْ سِيذِي:
وَاخَّا نِيثْنِي تّْفڒْحنْ
ؤُ دْجَانْ ذڭْ وَاطَّاسْ،
وَاخَّا أَمنِّي نِيثْنِي أَذْ تّْوَاقسّنْ
ؤُ نتَّا أَذْ إِعْذُو.
وَاخَّا نشّْ ڭِّيغْ خَاكْ أَغِيڒْ،
مَاشَا نشّْ وَارْ خَاكْ تّڭّغْ أَغِيڒْ عَاذْ.
13 ڒخُّو أَذْ أَرْژغْ أَزَايْڒُو نّسْ
إِ خَاكْ إِمَّارْسنْ،
ؤُ نشّْ أَذْ شَارّْڭغْ ثِيسْغُونِينْ نّشْ.
14 سِيذِي إِوصَّا خَاكْ،
أَقَا وَارْ زَّايكْ
إِتِّيڒِي عَاذْ حذْ س يِيسمْ نّشْ.
نشّْ أَذْ قضْعغْ ڒخْيَاڒَاثْ إِنقْشنْ
ذ ڒخْيَاڒَاثْ إِفسْينْ زِي ثَادَّارْثْ نّشْ.
نشّْ أَذْ ڭّغْ أَنْضڒْ نّشْ،
مَاغَارْ ؤُفِيغْ شكْ ثفْسُوسذْ.

- نَاحُومْ
- <
- 1
- >

◼1:1 1:‏1 ’نَاحُومْ‘ - إِسمْ وَانِيثَا إِخْسْ أَذْ يِينِي ’أَفوّجْ‘ نِيغْ ’أَمْفوّجْ‘.

◼1:2 1:‏2 أَفسَّارْ - أَذْلِيسْ ن نَاحُومْ ذَايسْ إِجّْ ن ؤُصتّفْ ’أَلِيفْبَاثْ‘. مَانْ أَيَا إِخْسْ أَذْ يِينِي أَقَا عْڒَاينْ مَارَّا إِسكِّيلنْ (لْحُورُوفْ) ن ثْعِيبْرَانِيثْ تّْوَاسّْخدّْمنْ ذِي ثِيرَا-يَا، إِجّْ أَوَارْنِي إِ ونّغْنِي، كُوڒْ إِجّْ ذِي نُّوبثْ نّسْ. نْثَافْ غَارْ ؤُمزْوَارُو ن كُوڒْ ثَاسْغَارْثْ إِجّْ ن ؤُسكِّيلْ (إِجّْ ن لْحَارْفْ) ن لْحُورُوفْ ن أَلِيفْبَاثْ ن ثْمَازِيغْثْ غَارْ ؤُزدْجِيفْ ن وَاوَاڒْ أَمزْوَارُو ن ثْوِينْسْثْ. إِتّْوَافْ ؤُستّفْ-أَ وَاهَا ذڭْ وذْلِيسْ إِقدّْسنْ ن سِيذِي أَربِّي، وَارْ إِدْجِي ذڭْ ؤُڒَا ذ إِجّْ ن وذْلِيسْ نّغْنِي ذِي شَّارْقْ أَمرْوَاسُو.

◘1:2 1:‏2 ؤُف. 20‏:‏5

◼1:3 1:‏3 ’إِسيْنُوثنْ ...‘ - أَمْ مَامّشْ إِڭُّورْ بْنَاذمْ ذِي ثْعجَّاشْثْ، أَمُّو إِڭُّورْ سِيذِي أَربِّي خْ إِسيْنُوثنْ ن إِجنْوَانْ.

◼1:4 1:‏4 ’بَاشَانْ ذ كَارْمَالْ ... لُوبْنَانْ‘ - أَقَا-ثنْ ذ جّْوَايهْ س ڒْغِيدْجثْ أَطَّاسْ ذڭْ وُوسَّانْ ن زِيشْ.

◘1:5 1:‏5 ؤُف. 19‏:‏18؛ إِزهد. 18‏:‏8؛ 29‏:‏5، 6؛ 97‏:‏4، 5؛ 114‏:‏4

◘1:7 1:‏7 يُووِ. 4‏:‏16

© 2020 www.tarifit.info