- أَيُوبْ
- <
- 21
- >

21
ثَامْوَارِّيثْ ن أَيُوبْ خْ صُوفَارْ: ڒفْڒحْ ن ورْيَازْ أَعفَّانْ
1 خنِّي يَارَّا-د أَيُوبْ، إِنَّا:
2 سْڒمْ مْلِيحْ إِ وَاوَاڒنْ إِنُو،
حِيمَا أَذْ أَومْ إِڒِينْ إِ ؤُسْفوّجْ.
3 كْسِيمْ أَيِي، خنِّي أَذْ سِّيوْڒغْ،
ؤُ أَوَارْنِي ڒَامِي سِّيوْڒغْ،
ثْزمَّارمْ أَذْ ثْعفَّارمْ.
4 مَا أَشثْشِي إِنُو خْ إِجّْ ن بْنَاذمْ؟
نِيغْ مَايمِّي وَارْ ذ أَيِي د-إِكَّارْ
أَذْ يِيڒِي بُوحْبڒْ إِنُو بْڒَا تَّاسِيعْ ن ڒْخَاضَارْ؟
5 قڒْبمْ-د غَارِي ؤُشَا جْعَارمْ،
سَارْسمْ أَفُوسْ خْ ؤُقمُّومْ.
6 مَاڒَا خمّغْ وَاهَا ذڭْ ؤُيَا، تّْنخْڒِيعغْ
ؤُ ثْمنّعْ ثَارْجِيجِيثْ أَرِّيمثْ إِنُو.
7 مَايمِّي تّْغِيمَانْ إِعفَّاننْ دَّارنْ،
مَايمِّي دَّاكّْوَاڒنْ إِوسُّورَا،
تّْمَارْنِينْ عَاذْ ذِي جّهْذْ نْسنْ؟ ◘21:‏7 إِزهد. 17‏:‏10؛ 73‏:‏12؛ إِرْم. 12‏:‏1؛ حَاب. 1‏:‏16
8 ثَارْوَا نْسنْ تّْغِيمَانْ بدّنْ
زَّاثْ إِ ؤُغمْبُوبْ نْسنْ، أَقَا أَثنْ غَارْسنْ،
ؤُ إِحنْجِيرنْ إِغدُّوثنْ نْسنْ
زَّاثْ إِ ثِيطَّاوِينْ نْسنْ. ◼21:‏8 ’أَرَا‘ - س ثْعِيبْرَانِيثْ ’زَّارِيعثْ‘.
9 ثُوذْرِينْ نْسنْ أَقَا أَثنْثْ
ذِي ڒهْنَا نْهْڒَا أَنخْڒِيعْ،
أَعْمُوذْ ن أَربِّي وَارْ ثنْ إِشِّيثْ.
10 أَفُونَاسْ نّسْ إِتَّارَّا ؤُ وَارْ إِخطِّي،
ثَافُونَاسْثْ نّسْ ثتَّارُو،
عمَّارْصْ وَارْ ثْغطّڒْ أَعذِّيسْ.
11 تّجَّانْ إِمژْيَاننْ نْسنْ
ڭُّورنْ أَمْ يِيشْثْ ن ثْحِيمَارْثْ،
إِحنْجِيرنْ نْسنْ تّجَّانْ ثنْ نڭّْزنْ.
12 نِيثْنِي سّْڭعَّاذنْ ثْمِيجَّا نْسنْ
غَارْ ؤُبنْذِيرْ ذ ڒْڭَامْبْرِي،
فَارّْحنْ غَارْ ثْمِيجَّا ن ثمْجَا.
13 سّْعدُّونْ ؤُسَّانْ نْسنْ ذِي زّْهَارْ،
مَاشَا هكّْوَانْ غَارْ ڒَاخَارْثْ
ذڭْ ورْمَاشْ ن وَابْڒِيونْ.
14 قَّارنْ إِ أَربِّي: ’حيّذْ خَانغْ،
مَاغَارْ وَارْ ذ أَنغْ إِعْجِيبْ
أَذْ نسّنْ إِبْرِيذنْ نّشْ. ◘21:‏14 أَيُوبْ 22‏:‏17
15 مَانْ ونْ إِدْجَانْ ذ أَمْزمَّارْ خْ كُوڒْشِي
مَاحنْذْ أَذْ أَسْ نْسخَّارْ؟
مَانْ لْفَايْذَا إِ غَارْنغْ
مَاڒَا نْزِييَّارْ خَاسْ س ثْژَادْجِيثْ نّغْ؟‘ ◘21:‏15 ؤُف. 5‏:‏2؛ مـَال. 3‏:‏14
16 خْزَارْ، زّْهَارْ نْسنْ وَارْ إِدْجِي ذڭْ ؤُفُوسْ نْسنْ.
شّْوَارْ ن إِعفَّاننْ إِڭّْوجْ خَافِي. ◘21:‏16 أَيُوبْ 22‏:‏18
17 مشْحَاڒْ ن ثْوَاڒَاوِينْ
ثْخسِّي خنِّي إِ إِعفَّاننْ ثْفَاوْثْ نْسنْ،
ؤُشَا إِڒقّفْ إِ-ثنْ ؤُضيّعْ،
مشْحَاڒْ ن ثْوَاڒَاوِينْ إِبطَّا نتَّا
خَاسنْ ڒحْڒِيقْ ذڭْ وغْضَابْ نّسْ، ◘21:‏17 أَيُوبْ 20‏:‏29؛ إِزهد. 11‏:‏6، 7
18 أَڒَامِي إِ غَا ذوْڒنْ
أَمْ ؤُڒُومْ زَّاثْ إِ ؤُسمِّيضْ،
أَمْ إِغدْجْ ثخْضفْ إِ-ث ثْحَارْيَاضْثْ؟
19 مَا ثقَّارمْ: ’أَربِّي إِتّْخمّڒْ لْعِيقَابْ
إِ ڒْمُوعْصِييّثْ نّسْ إِ إِحنْجِيرنْ نّسْ!‘
أجّْ إِ-ث أَذْ أَسْ ت إِخدْجصْ
أَڒْ غَا يَاشَا نتَّا سِيمَانْثْ نّسْ!
20 أجّْ ثِيطَّاوِينْ نّسْ
أَذْ ژَترنْثْ أَهلّكْ نّسْ،
أجّْ إِ-ث أَذْ إِسُو س يِيخفْ نّشْ
زڭْ وسْعَارْ ن ؤُمْزمَّارْ خْ كُوڒْشِي.
21 مَاغَارْ مَامّشْ إِ غَا يَارْضَا عَاذْ
ذِي أَيْثْبَابْ ن ثَادَّارْثْ نّسْ
أَوَارْنِي إِ ڒْموْثْ نّسْ،
مَاڒَا ثتّْوَاڭّْ عَاذْ قدَّا ن إِيُورنْ نّسْ؟ ◼21:‏21 ’أَوَارْنِي إِ ڒْموْثْ نّسْ‘ - س ثْعِيبْرَانِيثْ ’أَوَارْنِي أَسْ‘.
22 مَا زمَّارنْ أَذْ سّْڒمْذنْ
ثُوسّْنَا إِ أَربِّي،
ونِّي إِحكّْمنْ
خْ يِينِّي إِدْجَانْ ذڭْ ؤُجنَّا يُوعْڒَانْ؟ ◘21:‏22 إِشا. 40‏:‏13؛ رُوم. 11‏:‏34؛ 1 كُور. 2‏:‏16
23 أَقَا ذِينْ إِجّنْ إِمُّوثْ ذِي زّْهَارْ إِمُونْ،
أَمْ إِدَّارْ عَاذْ قَاعْ ذِي ڒهْنَا ؤُ ذِي ڒْهُوذْنثْ.
24 أَمْعمَّارنْ ڒمْذَاوذْ نّسْ س ؤُغِي
ؤُ إِتّْوَابزّڭْ وَاذُوفْ ن يغْسَانْ نّسْ.
25 ونّغْنِي إِمُّوثْ س ڒعْمَارْ ذ أَمَارْزَاڭْ،
وَارْ د-يِيوِي ڒِيقِّي إِ وَالُو ن ڒْخَارْ.
26 مُوننْ زّْڒنْ نِيثْنِي ذڭْ ؤُشَاڒْ
ؤُ إِكشَّاونْ ذْڒِينْ ثنْ. ◘21:‏26 أَيُوبْ 17‏:‏14
27 خْزَارْ، سّْنغْ إِخَارِّيصنْ نْومْ،
ؤُڒَا ذ ثِيمعْمَاتْشْ نِّي زِي ذ أَيِي ثْذڒْممْ،
28 خْمِي ثقَّارمْ:
’مَانِي ثدْجَا ثَادَّارْثْ ن ؤُمْشنّعْ
إِتّْمژْرِينْ ذِي صُّولْطَا،
مَانِي ثدْجَا ثْقِيضُونْثْ س ثْزذِّيغِينْ،
ثَازذِّيغْثْ ن ؤُعفَّانْ؟‘
29 مَاعمَّارْصْ وَارْ ثسّقْسِيمْ إِمْسبْرِيذنْ؟
أَقَا إِشيَّارنْ نْسنْ إِتّْقَارَّانْ
وَارْ ثْزمَّارمْ أَذْ ثنْ ثنْكَارمْ:
30 مَاغَارْ أَعفَّانْ أَذْ إِتّْوَاحْضَا
ذڭْ وَاسّْ ن أَرْژِييّثْ،
ذڭْ وَاسّْ ن ؤُذُوقّزْ ن ؤُفُوڭمْ
أَذْ تّْوَاوْينْ نِيثْنِي ذِي ڒَامَانْ. ◘21:‏30 أَوڒن. 16‏:‏4
31 مَانْ ونْ إِ ث غَا إِسّشْننْ أَبْرِيذْ نّسْ
ذڭْ ؤُغمْبُوبْ نّسْ؟
مَاڒَا إِڭَّا شَا ن ثُوعفّْنَا،
وِي ث إِ غَا إِخدْجْصنْ؟
32 نتَّا مَاشَا أَذْ إِتّْوَاكْسِي
غَارْ ونْضڒْ نّسْ ذ أَمقّْرَانْ
ؤُ غَارْ ثوْرِيرْثْ ن ونْضڒْ نّسْ
إِتّْعسّْ نتَّا س يِيخفْ نّسْ.
33 تّْعجِيبنْ أَسْ إِبُورْسَا ن ثغْزُورْثْ،
ضفَّارنْ ث مَارَّا إِوْذَانْ
ؤُ إِنِّي ذ أَسْ إِتِّيزْوَارنْ،
وَارْ زمَّارنْ أَذْ ثنْ حسْبنْ.
34 مَامّشْ ثخْسمْ أَذْ أَيِي ثْعزَّامْ
س وَاوَاڒنْ إِخْوَانْ؟
زِي ثمْوَارِّيثْ نْومْ وَارْ إِتّْغِيمِي وَالُو
مْغِيرْ ڒغْضَارْ وَاهَا.

- أَيُوبْ
- <
- 21
- >

◘21:7 21:‏7 إِزهد. 17‏:‏10؛ 73‏:‏12؛ إِرْم. 12‏:‏1؛ حَاب. 1‏:‏16

◼21:8 21:‏8 ’أَرَا‘ - س ثْعِيبْرَانِيثْ ’زَّارِيعثْ‘.

◘21:14 21:‏14 أَيُوبْ 22‏:‏17

◘21:15 21:‏15 ؤُف. 5‏:‏2؛ مـَال. 3‏:‏14

◘21:16 21:‏16 أَيُوبْ 22‏:‏18

◘21:17 21:‏17 أَيُوبْ 20‏:‏29؛ إِزهد. 11‏:‏6، 7

◼21:21 21:‏21 ’أَوَارْنِي إِ ڒْموْثْ نّسْ‘ - س ثْعِيبْرَانِيثْ ’أَوَارْنِي أَسْ‘.

◘21:22 21:‏22 إِشا. 40‏:‏13؛ رُوم. 11‏:‏34؛ 1 كُور. 2‏:‏16

◘21:26 21:‏26 أَيُوبْ 17‏:‏14

◘21:30 21:‏30 أَوڒن. 16‏:‏4

© 2020 www.tarifit.info