- إِزهِّيذنْ
- <
- 78
- >

78
1 أَخمِّي ن أَسَافْ.
أَ ڒْڭنْسْ إِنُو، أوْشْ أَمزُّوغْ
إِ شَّارِيعَا إِنُو!
ميّْڒمْ أَمزُّوغْ نْومْ
غَارْ وَاوَاڒنْ ن ؤُقمُّومْ إِنُو.
2 نشّْ أَذْ أَرْزْمغْ أَقمُّونْ إِنُو
س وَاوَاڒْ إِوزْننْ،
أَذْ بَارّْحغْ ڒمْعَانِي إِنُّوفَّارنْ
زڭْ وشْحَاڒْ ؤُيَا، ◘78:‏2 إِزهد. 49‏:‏5؛ مت. 13‏:‏35
3 ثِيمسْڒَايِينْ نِّي نسْڒَا ؤُ نسّنْ،
نِّي ذ أَنغْ حَاجَانْ ڒجْذُوذْ نّغْ.
4 وَارْ ثنْ نتّفَّارْ زڭْ إِحنْجِيرنْ نْسنْ،
زِي جِّيڒْ إِ د غَا يَاسنْ.
أَذْ نْبَارّحْ س ثْمڭَّا إِصبّْحنْ ن سِيذِي،
س ثْمڭَّا نّسْ إِجهْذنْ
ذ لْمُوعْجِيزَاثْ نّسْ نِّي ثُوغَا إِڭَّا.
5 مَاغَارْ نتَّا إِڭَّا إِشْثْ ن شّْهَاذثْ
ذِي يَاعْقُوبْ،
إِسَّارْسْ إِشْثْ ن شَّارِيعَا ذِي إِسْرَائِيل،
نِّي ثُوغَا يُومُورْ إِ ڒجْذُوذْ نّغْ،
مَاحنْذْ أَذْ ت سّْغَارنْ إِ إِحنْجِيرنْ نْسنْ، ◘78:‏5 أَعَوذ. 4‏:‏9؛ 6‏:‏7
6 مَاحنْذْ جِّيڒْ إِ د غَا يَاسنْ أَذْ إِسّنْ،
إِحنْجِيرنْ نِّي د غَا إِتّْوَاخڒْقنْ
أَوَارْنِي أَسنْ،
ؤُ خنِّي ؤُڒَا ذ نِيثْنِي أَذْ كَّارنْ
أَذْ ت سّعْذُونْ إِ إِحنْجِيرنْ نْسنْ،
7 مَاحنْذْ نِيثْنِي أَذْ سَّارْسنْ
ڒَْامَانْ نْسنْ خْ أَربِّي،
وَارْ تّتُّونْ شَا ثِيمڭَّا ن أَربِّي،
مَاشَا أَذْ حْضَانْ ثِيوصَّا نّسْ،
8 وَارْ تِّيڒِينْ أَمْ ڒجْذُوذْ نْسنْ،
إِجّْ ن جِّيڒْ أَغنَّانْ ذ إِغوّْغنْ،
إِجّْ ن جِّيڒْ س وُوڒْ وَارْ إِمْثنْ
ؤُ س أَرُّوحْ إِغْذَارنْ أَربِّي. ◘78:‏8 ؤُف. 32‏:‏9؛ 33‏:‏3، 5؛ 34‏:‏9؛ أَعَوذ. 9‏:‏6، 13؛ 31‏:‏27
9 أَيْثْ ن إِفْرَايِيمْ، إِمْجبَّاذنْ نْ ڒْقوْسْ،
عقْبنْ ذڭْ وَاسّْ ن ؤُمنْغِي.
10 وَارْ حْضَانْ ڒْعَاهْذْ أَكْ-ذ أَربِّي،
ؤُڭِينْ أَذْ ؤُيُورنْ ذِي شَّارِيعَا نّسْ.
11 تُّونْ ثِيمڭَّا نّسْ ذ لْمُوعْجِيزَاثْ،
ثِينِّي إِ ذ أَسنْ إِسّْشنْ.
12 زَّاثْ إِ ثِيطَّاوِينْ ن ڒجْذُوذْ نْسنْ
إِڭَّا نتَّا إِشْثْ ن لْمُوعْجِيزَا،
ذِي ثمُّورْثْ ن مِيصْرَا،
ذڭْ إِيَّارْ ن صُوعَانْ.
13 نتَّا إِبْضَا ڒبْحَارْ
ؤُشَا إِسّژْوَا ثنْ زَّايسْ،
إِجَّا أَمَانْ أَذْ بدّنْ أَمْ وغْبَارْ. ◘78:‏13 ؤُف. 14‏:‏21
14 نتَّا إِسّْقبّضْ إِ-ثنْ س وَاسّْ
س ؤُسيْنُو،
س دْجِيڒثْ مَارَّا س ثْفَاوْثْ ن ثْمسِّي. ◘78:‏14 ؤُف. 13‏:‏21؛ إِزهد. 105‏:‏39
15 نتَّا إِبْضَا ڒجْرُوفْ ذِي ڒخْڒَا،
إِوْشَا إِ ڒْڭنْسْ أَذْ إِسُو س ؤُفيّضْ
أَمشْنَاوْ زڭْ وَامَانْ إِهوْڒنْ. ◘78:‏15 ؤُف. 17‏:‏6؛ ڒخْڒ. 20‏:‏11؛ إِزهد. 105‏:‏41؛ 1 كُور. 10‏:‏4
16 نتَّا إِجَّا ڒْعُونْصَارَاثْ
أَذْ فيّْضنْثْ زِي سّدْجَاحْ،
نتَّا إِجَّا أَمَانْ
أَذْ هْوَانْ أَمْ يِيغزْرَانْ.
17 مَاشَا نِيثْنِي أَرْنِينْ
ذِي دّْنُوبْ نْسنْ خَاسْ،
غوّْغنْ خْ ؤُمْعُودْجِي خْ كُوڒْشِي
ؤُمِي ثُوغَا أَثنْ ذِي ثْنزْرُوفْثْ يُوژْغنْ.
18 نِيثْنِي جَارّْبنْ أَربِّي
ذڭْ وُوڒْ نْسنْ
ؤُمِي تَّارنْ مَاشَّا
غَارْ مژْرِي ن ڒعْمَارْ نْسنْ.
19 سِّيوْڒنْ ضِيدّْ إِ أَربِّي، نَّانْ:
”مَا إِزمَّارْ أَربِّي
أَذْ إِسّوْجذْ طَّابْڒَا ذِي ڒخْڒَا؟ ◘78:‏19 ڒخْڒ. 11‏:‏1، 4
20 خْزَارْ، نتَّا إِوْثَا ذِي ثصْضَارْثْ،
أَڒَامِي د-ؤُزّْڒنْ زَّايسْ
وَامَانْ ذ إِغزْرَانْ.
مَا إِزمَّارْ نتَّا أَذْ إِوْشْ أَغْرُومْ
نِيغْ إِسّوْجذْ أَيْسُومْ إِ ڒْڭنْسْ نّسْ؟“ ◘78:‏20 ؤُف. 17‏:‏6؛ ڒخْڒ. 20‏:‏11
21 س ؤُيَا إِسْڒَا سِيذِي ؤُشَا إِفُّوڭمْ.
ثِيمسِّي ثَارْغَا ضِيدّْ إِ يَاعْقُوبْ،
إِكَّارْ-د وغْضَابْ نّسْ ضِيدّْ إِ إِسْرَائِيل، ◘78:‏21 ڒخْڒ. 11
22 مَاغَارْ وَارْ ؤُمِينمْ شَا ذِي أَربِّي،
وَارْ تّْشِيڒِينْ ذڭْ ؤُسنْجمْ نّسْ.
23 نتَّا يُومُورْ إِسيْنُوثنْ سنّجْ
ؤُ يَارْزمْ ثِيوُّورَا ن ؤُجنَّا.
24 إِفَارّغْ-د خَاسنْ ’مَانَّا‘
مَاحنْذْ أَذْ شّنْ،
إِوْشَا أَسنْ إِمنْذِي زڭْ ؤُجنَّا. ◘78:‏24 ؤُف. 16‏:‏14
25 مَارَّا شِّينْ أَغْرُومْ
ن يِينِّي ذَايْسنْ ڒْعزّْ.
إِسّكّْ أَسنْ مَاشَّا نْسنْ غَارْ وبْرِيذْ
أَڒَامِي جِّيوْننْ. ◼78:‏25 ’أَغْرُومْ ن ينِّي ذَايْسنْ ڒْعزّْ‘ - تّرْجَامَا ثَايُونَانِيثْ ن ڒْعَاهْذْ أَقْذِيمْ زِي عْڒَاينْ مِيثَايْنْ ؤُ خمْسِينْ إِسڭّْوُوسَا قْبڒْ لْمَاسِيحْ، قَّارنْ أَسْ سِيبْثُووَاخِينْثَا (لْخّْ)، ثقَّارْ ’أَغْرُومْ ن لْمَالَاكَاثْ‘ مِينْزِي ’مَانَّا‘ ثُوغَا-ث زڭْ ؤُجنَّا مَانِي زدّْغنْ لْمَالَاكَاثْ. ◘78:‏25 يُوح. 6‏:‏31؛ 1 كُور. 10‏:‏3
26 نتَّا إِڭَّا أَسمِّيضْ
ن مَانِيسْ د-ثْنقَّارْ ثْفُوشْثْ
أَذْ إِكَّارْ ذڭْ ؤُجنَّا،
س ثْزمَّارْ نّسْ إِسّكّْ-د
أَسمِّيضْ ن لْجَانُوبْ. ◘78:‏26 ڒخْڒ. 11‏:‏31
27 إِجَّا أَيْسُومْ أَذْ خَاسنْ د-إِوْضَا
أَمْ ونْژَارْ ن ثْعجَّاجْثْ،
إِجْضَاضْ س وَافْرِيونْ أَمْ يِيجْذِي نْ ڒبْحُورْ.
28 نتَّا إِجَّا إِ-ثنْ أَذْ وْضَانْ
ذِي ڒْوسْثْ ن ڒْمَارْڭحْ ن ڒْعسْكَارْ،
غَارْ مَارَّا إِغزْذِيسنْ ن ثْزذِّيغِينْ نْسنْ.
29 نِيثْنِي شِّينْ ؤُ جِّيوْننْ قَاعْ،
كْسِينْ مِينْ ذِي ثُوغَا ضمْعنْ.
30 نِيثْنِي ثُوغَا عَاذْ وَارْ تّْوَافكّنْ
زڭْ وضْمَاعْ نْسنْ،
مَاشَّا ثُوغَا عَاذْ ذڭْ ؤُقمُّومْ نْسنْ،
31 ؤُمِي خَاسنْ إِكَّارْ وغْضَابْ ن أَربِّي.
نتَّا إِنْغَا إِنِّي إِدْجَانْ
ذ إِقبُّوزنْ قَاعْ جَارْ أَسنْ،
يَارَّا-د إِحُوذْرِييّنْ ن إِسْرَائِيل
أَذْ أَضَارنْ غَارْ ثْعجَّاجْثْ ن ثمُّورْثْ. ◘78:‏31 ڒخْڒ. 11‏:‏33؛ 1 كُور. 10‏:‏5
32 مَاشَا قَاعْ أَمنِّي أَرْنِينْ ڭِّينْ دّْنُوبْ،
وَارْ ؤُمِيننْ ذِي لْمُوعْجِيزَاثْ نّسْ.
33 نتَّا إِجَّا ؤُسَّانْ نْسنْ
أَذْ عْذُونْ أَمْ يِيجّْ ن ڒفْوَارْ،
إِسڭّْوُوسَا نْسنْ أَمْ يِيشْثْ ن ڒْعُورّثْ.
34 خْمِي ثنْ إِ غَا إِنغْ، أَرْزُونْ خْ أَربِّي،
ذوْڒنْ-د غَارسْ، أَرْزُونْ خَاسْ س شْضَارثْ.
35 نِيثْنِيعقْڒنْ
أَقَا أَربِّي ذ ثَاصْضَارْثْ نْسنْ،
أَربِّي، أَمْعُودْجِي خْ كُوڒْشِي،
ذ أَمفْذِي نْسنْ. ◼78:‏35 أَمفْذِي - إِجّْ ن بْنَاذمْ نِّي إِفْذِينْ نِيغْ إِفكّنْ إِجّْ ن إِسْمغْ نِيغْ إِشْثْ ن ثسْمغْثْ، نِيغْ إِجّْ ن بْنَاذمْ ذَايسْ أَمَارْوَاسْ، نِيغْ إِشْثْ ن ثمُّورْثْ عْلَاحْسَابْ ڒْقَانُونْ، أَقَا نتَّا أَذْ إِخدْجسْ تَّامَانْ إِ غَا إِڒِيقّنْ إِسْمغْ نِّي، نِيغْ أَذْ إِخدْجصْ أَمَارْوَاسْ إِ إِتّْخصَّا نِيغْ تَّامَانْ ن ثمُّورْثْ نِّي نِيغْ صَّاذَاقْ إِ ثمْغَارْثْ أَمْ مَامّشْ إِ ذ أَسْ إِشُووَّارْ. س ؤُينِّي أَمفْذِي وَارْ إِتّْفكِّي أَمنِّي وَاهَا مَاشَا نتَّا ذ إِجّْ ونِّي إِفكّنْ خْ ڒحْسَابْ ڒْقَانُونْ، وَارْ إِفكّْ بْڒَا مَا أَذْ إِخدْجصْ تَّامَانْ نِيغْ ثَامسْڒَاشْثْ إِ ذ أَسْ إِتّْخصَّا أَذْ ت إِوْشْ. ذ مَانْ أَيَا إِ إِشُووَّارْ أَذْ ث نسّنْ خْ وَاوَاڒْ ’أَمفْذِي‘ ؤُ خْ وَاوَاڒنْ إِ غَارسْ د-إِقّْننْ أَمْ: ’إِفْذِي‘، ’أَذْ إِفْذِي‘، نِيغْ ’أَذْ إِفْذِي كُورْ أَسڭّْوَاسْ إِجّْ ن وزْينْ ن ييَّارْ نّسْ‘، ؤُ مَامّشْ نّغْنِي. سْ ؤُينِّي يشُّو لْمَاسِيحْ ذ أَمفْذِي إِ إِدْجْ إِ مَارَّا إِوْذَانْ مِينْزِي نتَّا إِوْشَا ثُوذَارْثْ نّسْ ذِي طّْوعْ نّغْ أَمُّو إِ خَانغْ إِفْذِي س إِذَامّنْ نّسْ إِزْذِيڭنْ إِقدّْسنْ، ؤُ أَمُّو إِ غَا إِفْذِي إِسْرَائِيل (’مَارَّا ؤُذَاينْ إِنِّي إِ غَا يَامْننْ ذڭْ يِيسمْ نّسْ‘) ذ ثمُّورْثْ أَكِيذسْ خْمِي د غَا يَاسْ إِ ثْوَاڒَا وِيسّْ ثْنَاينْ ذڭْ ؤُنڭَّارْ ن وُوسَّانْ. مَاشَا شِّيطَانْ وَارْ إِدْجِي أَمنِّي. نتَّا إِتّڭّْ أَمْ ؤُشفَّارْ أَمْ ؤُخْشِينْ ؤُ أَمْ ؤُغصَّابْ. وَارْ ذ أَسْ إِتّْهِيمِّي ڒْخَارْ ن بْنَاذمْ مَاشَا مْغِيرْ شَّانْ ن يِيخفْ نّسْ، حِيمَا مَارَّا إِوْذَانْ أَذْ ثعبْذنْ ؤُمِي ثنْ إِسِّيڭّْوجْ خْ أَربِّي إِدَّارنْ س إِخَارِّيقنْ نّسْ ذ ثْسحَّارْثْ نّسْ (خْژَارْ يُوح. 10).
36 مَاشَا نِيثْنِي سّْنِيعْمِيڒنْ زَّاثسْ
س ؤُقمُّومْ نْسنْ،
س يِيڒسْ نْسنْ سّْخَارِّيقنْ خَاسْ.
37 وَارْ ثُوغِي ؤُڒْ نْسنْ إِمْثنْ أَكِيذسْ،
وَارْ ؤُيُورنْ س ڒْمَانثْ
أَكْ-ذ ڒْعَاهْذْ نّسْ.
38 نتَّا مَاشَا ثُوغَا يَارحّمْ ذَايْسنْ
ؤُ إِسّصْڒحْ خْ ڒْمُوعْصِييّثْ نّغْ،
وَارْ يَاردّدْجْ، مَاشَا أَطَّاسْ ن ثْوَاڒَاوِينْ
إِجَّا زڭْ وغْضَابْ نّسْ
ؤُ وَارْ إِڭِّي مَارَّا أَسْعَارْ نّسْ أَذْ إِكَّارْ.
39 نتَّا إِعْقڒْ أَقَا نِيثْنِي
مْغِيرْ ذ أَيْسُومْ وَاهَا،
ذ إِجّْ ن ؤُسمِّيضْ إِعدُّو
وَارْ د-إِتّْعِيقِّيبْ.
40 مشْحَاڒْ ن ثْوَاڒَاوِينْ
سْعَارنْ ث ذِي ڒخْڒَا،
ڭِّينْ أَسْ ڒحْرِيقْ ذِي ثْنزْرُوفْثْ!
41 ثْوَاڒَا أَوَارْنِي ثنّغْنِيثْ
قدْجْبنْ أَربِّي،
ڭِّينْ ڒحْرِيقْ إِ ؤُمْقدَّاسْ ن إِسْرَائِيل.
42 وَارْ خَارّْصنْ شَا عَاذْ ذڭْ ؤُفُوسْ نّسْ،
ذڭْ وَاسّْ نِّي ڒَامِي ثنْ إِفْذَا
زڭْ ؤُفُوسْ ن ونِّي إِ-ثنْ إِحْصَارنْ، ◼78:‏42 ’إِفْذَا‘ - خْزَارْ ’أَمفْذِي‘ - إِزهد. 78‏:35.
43 أَڒَامِي إِڭَّا ڒعْڒَامَاثْ ذِي مِيصْرَا،
ؤُڒَا ذ لْمُوعْجِيزَاثْ نّسْ ذڭْ إِيَّارْ ن صُوعَانْ،
44 أَڒَامِي إِڭَّا إِغزْرَانْ نْسنْ
أَذْ ذوْڒنْ ذ إِذَامّنْ،
ؤُڒَا ذ مَارَّا ڒْعُونْصَارَاثْ نْسنْ،
حِيمَا نِيثْنِي وَارْ زمَّارنْ
أَذْ زَّايْسنْ سْونْ عَاذْ. ◘78:‏44 ؤُف. 7‏:‏20؛ أَسَا. 16‏:‏4
45 إِسّكّْ جَارْ أَسنْ
إِجّْ ن ويْڒَافْ ن إِبعَّاشْ إِ ثنْ إِشّنْ،
ؤُڒَا ذ إِقَارْقْرِيونْ نِّي ثنْ إِثحَّانْ. ◘78:‏45 ؤُف. 8‏:‏2، 20
46 نتَّا إِوْشَا ڒْغِيدْجثْ نْسنْ
إِ ثْمُوغْرِي إِصَارّْضنْ،
ؤُڒَا ذ صَّابثْ نْسنْ إِ ثْمُوغْرِي. ◘78:‏46 ؤُف. 10‏:‏13
47 إِنْغَا ثَازَايَارْثْ نْسنْ س ثبْرُورِّي،
ؤُڒَا ذ إِزمُّورنْ نْسنْ س ثْكضْفِينْ. ◘78:‏47 ؤُف. 9‏:‏23
48 نتَّا إِجَّا ڒْمَاڒْ نْسنْ إِ ؤُبْرُورِي،
ثِيحِيمْرِيوِينْ نْسنْ إِ وَاسَّامنْ.
49 نتَّا إِسّكّْ ڒْحَاذُوقْ ن وغْضَابْ نّسْ
جَارْ أَسنْ،
أَمُوزَّارْ ذ ثفْقحْثْ ذ ڒْحصْرَانْ،
ؤُمِي د-إِسّكّْ لْمَالَاكَاثْ س جّْرَايحْ.
50 نتَّا إِسڭّمْ إِجّْ ن ؤُمسْرَاقْ
إِ وغْضَابْ نّسْ،
وَارْ إِسّْعِيزّْ خْ ڒعْمَارْ نْسنْ زِي ڒْموْثْ،
إِسّعْذُو ڒْمَاڒْ نْسنْ إِ طَّاعُونْ. ◘78:‏50 ؤُف. 9‏:‏6
51 نتَّا إِنْغَا مَارَّا إِمنْزَا ذِي مِيصْرَا،
إِمنْزَا ن يرْيَازنْ ذَايْسنْ ثرْيَاسْثْ
ذڭْ إِقِيضَانْ ن حَامْ. ◘78:‏51 ؤُف. 12‏:‏29؛ إِزهد. 105‏:‏36
52 إِڭَّا ڒْڭنْسْ نّسْ أَذْ إِسّْڭعّذْ أَمْ وُودْجِي،
إِسّْقبّضْ إِ-ثنْ
أَمْ يِيشْثْ ن ثْحِيمَارْثْ ذِي ڒخْڒَا.
53 إِنْذهْ إِ-ثنْ ذِي ڒَامَانْ،
وَارْ ڭّْوِيذنْ وَالُو،
مَاغَارْ ڒبْحَارْ إِذْڒَا ڒْعذْيَانْ نْسنْ. ◘78:‏53 ؤُف. 14‏:‏27، 28؛ 15‏:‏10
54 إِوْيِي ثنْ غَارْ ثمُّورْثْ نّسْ إِقدّْسنْ،
غَارْ وذْرَارْ-أَ نِّي ذ إِكْسبْ ؤُفُوسْ أَفُوسِي نّسْ.
55 إِسُّوفّغْ ڒڭْنُوسْ زَّاثْ إِ وُوذمْ نْسنْ،
إِڭَّا أَذْ أَسنْ د-ثكَّارْ ثسْغَارْثْ نْسنْ
س ؤُفِيڒُو ن ڒعْبَارْ،
ؤُشَا إِسّزْذغْ ثِيقبَّاڒْ ن إِسْرَائِيل
ذڭْ إِقِيضَانْ نْسنْ. ◘78:‏55 ياش. 13‏:‏7؛ إِزهد. 136‏:‏21، 22
56 مَاشَا نِيثْنِي قدْجْبنْ ث، سْعَارنْ أَربِّي،
أَمْعُودْجِي خْ كُوڒْشِي،
وَارْ هْضِينْ شّْهَاذَاثْ نّسْ.
57 نِيثْنِي ذوْڒنْ غَارْ ضفَّارْ،
ڭِّينْ س ڒغْذَارْ أَمْ ڒجْذُوذْ نْسنْ.
نِيثْنِي ودَّارنْ
أَمْ يِيشْثْ ن فْڒِيثْشَا ن ڒْقوْسْ
إِ إِثفّْغنْ س ڒخْذعْ.
58 سْعَارنْ ث س ڒڭْعُوذِي نْسنْ
إِ خْ وهّْبنْ ثِيغَارْصَا،
أَرِّينْ ث أَذْ يَاسمْ
س ڒخْيَاڒَاثْ نْسنْ إِنقْشنْ ◘78:‏58 أَعَوذ. 32‏:‏16، 21
59 أَربِّي إِسْڒَا مَانْ أَيَا
ؤُشَا إِتّْوَاسَّارْغْ وغْضَابْ نّسْ،
إِذْوڒْ إِعِيفّْ أَطَّاسْ زِي إِسْرَائِيل.
60 نتَّا إِجَّا ثَازذِّيغْثْ نّسْ ذِي شِيلُو،
أَقِيضُونْ مَانِي ثُوغَا إِزدّغْ جَارْ إِوْذَانْ. ◘78:‏60 إِرْم. 7‏:‏14
61 نتَّا يَارَّا جّهْذْ نّسْ
غَارْ ثْمحْبَاسْثْ،
ؤُڒَا ذ ثَالْوِيزْثْ نّسْ
غَارْ ؤُفُوسْ ن ونِّي ث إِحصَّارنْ. ◘78:‏61 1 صم. 4‏:‏10، 11
62 نتَّا إِسلّمْ ڒْڭنْسْ نّسْ إِ سِّيفْ،
يَارْغَا وغْضَابْ نّسْ خْ ثسْغَارْثْ نّسْ.
63 ثِيمسِّي ثشَّا إِحُوذْرِييّنْ نْسنْ،
ثِيعْزَارِييِّينْ نْسنْ
وَارْ خَاسنْثْ د-إِوْينْ إِغنِّيجنْ.
64 إِكهَّاننْ نْسنْ وْضَانْ س سِّيفْ
ؤُ ثِيجَّاڒْ نْسنْ وَارْ رُونْثْ شَا. ◘78:‏64 1 صم. 4‏:‏11، 18، 19
65 خنِّي إِفَاقْ-د سِيذِي إِنُو
أَمْ شَا ن إِجّْ إِ ثُوغَا إِطّْصنْ،
أَمْ يِيجّْ ن بُو-ثغْرُوضْثْ
نِّي إِسْغُويُّو زِي بِينُو.
66 نتَّا إِوْثَا إِنِّي ث إِحصَّارنْ
غَارْ ضفَّارْ،
إِڭَّا ذَايْسنْ ڒفْضِيحثْ إِ ڒبْذَا. ◘78:‏66 1 صم. 5‏:‏6؛ 6‏:‏4
67 أَقِيضُونْ ن يُوسُوفْ إِنْضَارْ إِ-ث،
ثَاقْبِيتْشْ ن إِفْرَايِيمْ وَارْ ت إِفَارْزْ.
68 إِفَارْزْ ثَاقْبِيتْشْ ن يَاهُوذَا،
أَذْرَارْ ن صِيهْيُونْ ونِّي ثُوغَا إِتّخْسْ.
69 إِبْنَا زَّاوشْثْ نّسْ إِقدّْسنْ
أَمْ إِجنْوَانْ يُوعْڒَانْ،
أَمْ ثمُّورْثْ نِّي إِسّمْثنْ إِ ڒبْذَا.
70 إِفَارْزْ أَمْسخَّارْ نّسْ ذَاوُوذْ،
إِكْسِي ث زِي ڒْكُورِيثْ ن وُودْجِي. ◘78:‏70 1 صم. 16‏:‏11؛ 2 صم. 7‏:‏8
71 إِجَّا إِ-ث أَذْ د-يَاسْ
زِي غَارْ ضفَّارْ ن وُودْجِي،
مَاحنْذْ أَذْ يَارْوسْ يَاعْقُوبْ،
ڒْڭنْسْ نّسْ،
ؤُڒَا ذ إِسْرَائِيل، ڒْوَارْثْ نّسْ. ◘78:‏71 2 صم. 5‏:‏2؛ 1 إِم. 11‏:‏2
72 نتَّا يَارْوسْ إِ-ثنْ
عْلَاحْسَابْ ڒصْفَايثْ ن وُوڒْ نّسْ،
إِڭوّذْ إِ-ثنْ س ؤُفُوسْ إِزمَّارنْ.

- إِزهِّيذنْ
- <
- 78
- >

◘78:2 78:‏2 إِزهد. 49‏:‏5؛ مت. 13‏:‏35

◘78:5 78:‏5 أَعَوذ. 4‏:‏9؛ 6‏:‏7

◘78:8 78:‏8 ؤُف. 32‏:‏9؛ 33‏:‏3، 5؛ 34‏:‏9؛ أَعَوذ. 9‏:‏6، 13؛ 31‏:‏27

◘78:13 78:‏13 ؤُف. 14‏:‏21

◘78:14 78:‏14 ؤُف. 13‏:‏21؛ إِزهد. 105‏:‏39

◘78:15 78:‏15 ؤُف. 17‏:‏6؛ ڒخْڒ. 20‏:‏11؛ إِزهد. 105‏:‏41؛ 1 كُور. 10‏:‏4

◘78:19 78:‏19 ڒخْڒ. 11‏:‏1، 4

◘78:20 78:‏20 ؤُف. 17‏:‏6؛ ڒخْڒ. 20‏:‏11

◘78:21 78:‏21 ڒخْڒ. 11

◘78:24 78:‏24 ؤُف. 16‏:‏14

◼78:25 78:‏25 ’أَغْرُومْ ن ينِّي ذَايْسنْ ڒْعزّْ‘ - تّرْجَامَا ثَايُونَانِيثْ ن ڒْعَاهْذْ أَقْذِيمْ زِي عْڒَاينْ مِيثَايْنْ ؤُ خمْسِينْ إِسڭّْوُوسَا قْبڒْ لْمَاسِيحْ، قَّارنْ أَسْ سِيبْثُووَاخِينْثَا (لْخّْ)، ثقَّارْ ’أَغْرُومْ ن لْمَالَاكَاثْ‘ مِينْزِي ’مَانَّا‘ ثُوغَا-ث زڭْ ؤُجنَّا مَانِي زدّْغنْ لْمَالَاكَاثْ.

◘78:25 78:‏25 يُوح. 6‏:‏31؛ 1 كُور. 10‏:‏3

◘78:26 78:‏26 ڒخْڒ. 11‏:‏31

◘78:31 78:‏31 ڒخْڒ. 11‏:‏33؛ 1 كُور. 10‏:‏5

◼78:35 78:‏35 أَمفْذِي - إِجّْ ن بْنَاذمْ نِّي إِفْذِينْ نِيغْ إِفكّنْ إِجّْ ن إِسْمغْ نِيغْ إِشْثْ ن ثسْمغْثْ، نِيغْ إِجّْ ن بْنَاذمْ ذَايسْ أَمَارْوَاسْ، نِيغْ إِشْثْ ن ثمُّورْثْ عْلَاحْسَابْ ڒْقَانُونْ، أَقَا نتَّا أَذْ إِخدْجسْ تَّامَانْ إِ غَا إِڒِيقّنْ إِسْمغْ نِّي، نِيغْ أَذْ إِخدْجصْ أَمَارْوَاسْ إِ إِتّْخصَّا نِيغْ تَّامَانْ ن ثمُّورْثْ نِّي نِيغْ صَّاذَاقْ إِ ثمْغَارْثْ أَمْ مَامّشْ إِ ذ أَسْ إِشُووَّارْ. س ؤُينِّي أَمفْذِي وَارْ إِتّْفكِّي أَمنِّي وَاهَا مَاشَا نتَّا ذ إِجّْ ونِّي إِفكّنْ خْ ڒحْسَابْ ڒْقَانُونْ، وَارْ إِفكّْ بْڒَا مَا أَذْ إِخدْجصْ تَّامَانْ نِيغْ ثَامسْڒَاشْثْ إِ ذ أَسْ إِتّْخصَّا أَذْ ت إِوْشْ. ذ مَانْ أَيَا إِ إِشُووَّارْ أَذْ ث نسّنْ خْ وَاوَاڒْ ’أَمفْذِي‘ ؤُ خْ وَاوَاڒنْ إِ غَارسْ د-إِقّْننْ أَمْ: ’إِفْذِي‘، ’أَذْ إِفْذِي‘، نِيغْ ’أَذْ إِفْذِي كُورْ أَسڭّْوَاسْ إِجّْ ن وزْينْ ن ييَّارْ نّسْ‘، ؤُ مَامّشْ نّغْنِي. سْ ؤُينِّي يشُّو لْمَاسِيحْ ذ أَمفْذِي إِ إِدْجْ إِ مَارَّا إِوْذَانْ مِينْزِي نتَّا إِوْشَا ثُوذَارْثْ نّسْ ذِي طّْوعْ نّغْ أَمُّو إِ خَانغْ إِفْذِي س إِذَامّنْ نّسْ إِزْذِيڭنْ إِقدّْسنْ، ؤُ أَمُّو إِ غَا إِفْذِي إِسْرَائِيل (’مَارَّا ؤُذَاينْ إِنِّي إِ غَا يَامْننْ ذڭْ يِيسمْ نّسْ‘) ذ ثمُّورْثْ أَكِيذسْ خْمِي د غَا يَاسْ إِ ثْوَاڒَا وِيسّْ ثْنَاينْ ذڭْ ؤُنڭَّارْ ن وُوسَّانْ. مَاشَا شِّيطَانْ وَارْ إِدْجِي أَمنِّي. نتَّا إِتّڭّْ أَمْ ؤُشفَّارْ أَمْ ؤُخْشِينْ ؤُ أَمْ ؤُغصَّابْ. وَارْ ذ أَسْ إِتّْهِيمِّي ڒْخَارْ ن بْنَاذمْ مَاشَا مْغِيرْ شَّانْ ن يِيخفْ نّسْ، حِيمَا مَارَّا إِوْذَانْ أَذْ ثعبْذنْ ؤُمِي ثنْ إِسِّيڭّْوجْ خْ أَربِّي إِدَّارنْ س إِخَارِّيقنْ نّسْ ذ ثْسحَّارْثْ نّسْ (خْژَارْ يُوح. 10).

◼78:42 78:‏42 ’إِفْذَا‘ - خْزَارْ ’أَمفْذِي‘ - إِزهد. 78‏:35.

◘78:44 78:‏44 ؤُف. 7‏:‏20؛ أَسَا. 16‏:‏4

◘78:45 78:‏45 ؤُف. 8‏:‏2، 20

◘78:46 78:‏46 ؤُف. 10‏:‏13

◘78:47 78:‏47 ؤُف. 9‏:‏23

◘78:50 78:‏50 ؤُف. 9‏:‏6

◘78:51 78:‏51 ؤُف. 12‏:‏29؛ إِزهد. 105‏:‏36

◘78:53 78:‏53 ؤُف. 14‏:‏27، 28؛ 15‏:‏10

◘78:55 78:‏55 ياش. 13‏:‏7؛ إِزهد. 136‏:‏21، 22

◘78:58 78:‏58 أَعَوذ. 32‏:‏16، 21

◘78:60 78:‏60 إِرْم. 7‏:‏14

◘78:61 78:‏61 1 صم. 4‏:‏10، 11

◘78:64 78:‏64 1 صم. 4‏:‏11، 18، 19

◘78:66 78:‏66 1 صم. 5‏:‏6؛ 6‏:‏4

◘78:70 78:‏70 1 صم. 16‏:‏11؛ 2 صم. 7‏:‏8

◘78:71 78:‏71 2 صم. 5‏:‏2؛ 1 إِم. 11‏:‏2

© 2020 www.tarifit.info