- إِزهِّيذنْ
- <
- 22
- >

22
1 إِ ؤُمقّْرَانْ ن إِمغْنَاجنْ، س ثغْنِينْثْ ن ’ثُوذَاذْثْ ن ثُوفُّوثْ‘. أَزهّذْ ن ذَاوُوذْ.
2 أَربِّي إِنُو، أَربِّي إِنُو،
مَايمِّي إِ ذ أَيِي ثجِّيذْ؟
زِي ڒَاڭّْوَاجْ إِ ثدْجِيذْ زڭْ ؤُسنْجمْ إِنُو،
زڭْ وَاوَاڒنْ إِ سْغُويُّوغْ أَمْ ويْرَاذْ. ◘22:‏2 مت. 27‏:‏46؛ مك. 15‏:‏34
3 أَ أَربِّي إِنُو، ڒَاغِيغْ ذڭْ وَاسّْ،
مَاشَا شكْ وَارْ خَافِي د-ثَارِّيذْ شَا،
س دْجِيڒثْ، مَاشَا نشّْ وَارْ ؤُفِيغْ أَرَّاحثْ.
4 شكْ ذ أَمْقدّسْ إِ ثدْجِيذْ،
ثْزدّْغذْ ذِي ڒْوسْطْ ن إِزْڒَانْ
ن ؤُصبّحْ ن إِسْرَائِيل.
5 تّشْڒنْ خَاكْ ڒجْذُوذْ نّغْ،
ثُوغَا تّشْڒنْ ؤُ شكْ ثَارِّيذْ ثنْ أَذْ نجْمنْ.
6 نِيثْنِي سْغُوينْ-د غَاركْ
ؤُشَا تّْوَاسّْنجْمنْ،
ثُوغَا تّشْڒنْ خَاكْ ؤُ وَارْ نّْحشْمنْ شَا. ◘22:‏6 إِزهد. 25‏:‏3؛ 31‏:‏2؛ إِشا. 49‏:‏23؛ رُوم. 9‏:‏33
7 نشّْ ذ إِشْثْ ن ثْكشَّا، وَارْ إِدْجِي ذ أَرْيَازْ،
نشّْ ذ ڒْحڭْرَا ن بْنَاذمْ
تّْوَاسّحْقَارغْ جَارْ ڒْڭنْسْ. ◼22:‏7 ’أَكشَّا‘ - أَمَارِيرْ ن ؤُزهّذْ-أَ إِسَّارْوَاسْ إِخفْ نّسْ ذڭْ ؤُزهّذْ-أَ أَكْ-ذ إِشْثْ ن ثْكشَّا نِّي إِتّْخصَّا أَذْ ثمّثْ ڒَامِي إِ د-ثَارُو. أَوَارْنِي إِ ڒْموْثْ نّسْ تّْغِيمَانْ إِذَامّنْ نّسْ إِزڭّْوَاغنْ، وَارْ إِزمَّارنْ أَذْ تّْوَامصْهنْ. إِذَامّنْ نِّي أَقَا إِغْڒَانْ أَطَّاسْ، سّْخدَّامنْ ثنْ حِيمَا أَذْ زَّايسْ ڭّنْ إِشْثْ ن سّْبَاغثْ. مَانْ أَيَا ذ إِجّْ ن ؤُشيَّارْ غَارْ إِذَامّنْ ن يَاسُوع لْمَاسِيحْ، ونِّي ذ أَنغْ إِتّخْسنْ ؤُ ونِّي ذ أَنغْ إِتّْفكَّانْ زِي دّْنُوبْ نّغْ س إِذَامّنْ نّسْ (أَسَا. 1‏:5).
8 مَارَّا إِنِّي ذ أَيِي إِژْرِينْ،
سْثْهزَّانْ زَّايِي،
أَرزّْمنْ إِينْشِيشنْ نْسنْ،
سّنْهزَّانْ أَزدْجِيفْ. ◘22:‏8 مت. 27‏:‏39
9 قَّارنْ: ”سعْذُو ث خْ سِيذِي،
أجّْ وَانِيثَا أَذْ ث إِفكّْ، أَذْ ث إِسّنْجمْ،
مَاغَارْ نتَّا يَارْضَا خَاسْ.“ ◘22:‏9 مت. 27‏:‏43
10 شكْ ثْجبّْذذْ أَيِي-د
زڭْ ؤُعذِّيسْ ن يمَّا،
شكْ ثَارِّيذْ أَيِي ذِي ڒَامَانْ
خْ وَابُّوشنْ ن يمَّا.
11 زِي ڒمْرَاوثْ تّْوَامّنْضَارغْ خَاكْ،
زڭْ ؤُعذِّيسْ ن يمَّا
أَقَا شكْ ذ أَربِّي إِنُو.
12 وَارْ تّْغِيمِي بُو غَارْ ڒَاڭّْوَاجْ زَّايِي،
مَاغَارْ ڒحْصَارثْ ثُوذسْ
ؤُ وَارْ ذِينْ شَا أَمْعَاوَانْ.
13 أَطَّاسْ ن إِفُونَاسنْ نّْضنْ أَيِي-د،
إِفُونَاسنْ إِجهْذنْ زِي بَاشَانْ
قُووَّارنْ أَيِي-د، ◼22:‏13 ’بَاشَانْ‘ - ذڭْ وُوسَّانْ-أَ بَاشَانْ ذ ثَامُّورْثْ ن ڒڭْعُوذِي ن جُولَانْ جَارْ سُورِييَا ذ إِسْرَائِيل.
14 أَرْزْمنْ-د غَارِي أَقمُّومْ نْسنْ
أَمشْنَاوْ إِجّْ ن ويْرَاذْ
إِتّْمزَّاقنْ، إِزهَّارنْ.
15 نشّْ تّْوَافَارّْغغْ أَمْ وَامَانْ
ؤُ مَارَّا إِغْسَانْ إِنُو تّْوَامّْسبْضَانْ.
ؤُڒْ إِنُو أَمْ شّْمعْ،
أَقَا إِفْسِي ذَاخڒْ إِنُو.
16 جّهْذْ إِنُو يُوژغْ
أَمْ يِيجّْ ن ؤُشدْجِيقْ ن إِشْثْ ن ثْقدُّوحْثْ،
إِڒسْ إِنُو إِڒْصقْ غَارْ وَانغْ إِنُو.
شكْ ثسَّارْسذْ أَيِي ذِي ثْعجَّاجْثْ ن ڒْموْثْ.
17 مَاغَارْ إِطَانْ نّْضنْ أَيِي-د،
إِشْثْ ن بَانْذِييَّا ن ثَارْوَا ن ڒحْرَامْ
قُووَّارنْ أَيِي-د،
أَقَا أَمْ ويْرَاذْ إِفَاسّنْ ذ إِضَارنْ إِنُو. ◼22:‏17 ’أَقَا أَمشْنَاوْ أَيْرَاذْ إِفَاسّنْ ذ إِضَارنْ إِنُو‘ - حِيمَا أَذْ نفْهمْ أَوَاڒنْ-أَ كْثَارْ نْزمَّارْ أَذْ نْغَارْ ’أَقَا أَمشْنَاوْ أَيْرَاذْ إِخْسْ أَذْ إِزْعفْ إِفَاسّنْ ذ إِضَارنْ إِنُو‘. أَوَاڒنْ-أَ ذَايْسنْ إِجّْ ن ؤُشيَّارْ غَارْ ڒْموْثْ ن يَاسُوع لْمَاسِيحْ خْ صَّالِيبْ ڒَامِي سّْنُوقّْبنْ إِرُومَانِييّنْ إِفَاسّنْ ذ إِضَارنْ نّسْ، وَاخَّا ڒْموْثْ نّسْ ثمْسَارْ كْثَارْ زڭْ وَاڒفْ ن إِسڭّْوُوسَا أَوَارْنِي مَا أَذْ إِتّْوَارِي ؤُزهّذْ-أَ. س ؤُينِّي نْثَافْ إِشْثْ ن نُّوپُووَا ذ ثَامقّْرَانْثْ ذڭْ وَاوَاڒنْ ن ؤُزهّذْ-أَ نِّي إِسَّاوَاڒنْ خْ ڒْموْثْ ن يَاسُوع لْمَاسِيحْ س يِيجّْ ن شّكْلْ إِسّذْهَاشنْ ؤُ س يِيجّْ ن ؤُسْفَارْزْ ذ أَمقّْرَانْ. ◘22:‏17 إِشا. 38‏:‏13؛ مت. 27‏:‏35؛ مك. 15‏:‏24؛ لك. 23‏:‏33؛ يُوح. 19‏:‏23، 37؛ 20‏:‏25
18 زمَّارغْ أَذْ حسْبغْ
مَارَّا إِغْسَانْ إِنُو.
نِيثْنِي تّْوَاڒَانْ أَيِي، خزَّارنْ-د غَارِي.
19 نِيثْنِي بْضَانْ أَرُّوضْ إِنُو جَارْ أَسنْ،
ؤُشَا نْضَارنْ ثَاقدُّوحْثْ خْ ڒعْبَايثْ إِنُو. ◘22:‏19 لك. 23‏:‏34؛ يُوح. 19‏:‏24
20 شكْ، أَ سِيذِي، وَارْ تِّيڒِي
غَارْ ڒَاڭّْوَاجْ، أَ جّهْذْ إِنُو،
أَسْ-د ذغْيَا حِيمَا أَذْ أَيِي ثْعَاوْنذْ.
21 فكّْ ڒعْمَارْ إِنُو زِي سِّيفْ،
أَينِّي زڭْ ؤُقطّسْ ن وقْزِينْ.
22 فكّْ أَيِي زڭْ ؤُقمُّومْ ن ويْرَاذْ،
فكّْ أَيِي زڭْ وَاشَّاونْ ذ إِزِيرَارنْ
ن إِغَايْضْ نْ ڒخْڒَا!
أَقَا شكْ ثسْڒِيذْ أَيِي.
23 أَذْ بَارّْحغْ إِسمْ نّشْ إِ وَاوْمَاثنْ إِنُو،
أَذْ خَاكْ صبْحغْ ذِي ڒْوسْطْ ن وڭْرَاوْ نْ ڒْڭنْسْ. ◘22:‏23 عبر. 2‏:‏12
24 كنِّيوْ، إِنِّي إِتّڭّْوْذنْ سِيذِي،
سمْغَارمْ ث،
أَ كنِّيوْ، مَارَّا زَّارِيعثْ ن يَاعْقُوبْ،
سْعُودْجمْ ث ؤُ وقَّارمْ ث،
أَ كنِّيوْ، مَارَّا زَّارِيعثْ ن إِسْرَائِيل!
25 مَاغَارْ وَارْ إِسّحْقِيرْ شَا
ڒحْصَارثْ ن ونِّي إِتّْوَاحْصَارنْ،
وَارْ ت إِعِيفّْ شَا،
وَارْ خَاسْ إِسّْنُوفَّارْ شَا ؤُذمْ نّسْ،
مَاشَا نتَّا إِسْڒَا أَسْ مَاڒَا إِڒَاغَا أَسْ-د.
26 زَّايكْ أَذْ د-يَاسْ ؤُقَاذِي إِنُو
ذڭْ إِجّْ ن وڭْرَاوْ ن ڒْڭنْسْ أَمقّْرَانْ،
أَذْ كمّْڒغْ لْوُوعُوذْ إِنُو
زَّاثْ إِ يِينِّي زَّايسْ إِتّڭّْوذنْ.
27 إِمْوَاضْعنْ أَذْ شّنْ ؤُ أَذْ جِّيوْننْ،
إِنِّي أَرزُّونْ خْ سِيذِي أَذْ أَسْ صبّْحنْ،
ؤُڒَاونْ نْسنْ أَذْ دَّارنْ إِ ڒبْذَا.
28 مَارَّا ثِينڭُّورَا ن ثمُّورْثْ أَذْ ث إِذَارنْثْ،
أَذْ د-ذوْڒنْثْ غَارْ سِيذِي،
مَارَّا ڒَادْجَاثْ ن ڒڭْنُوسْ
أَذْ سجْذنْثْ زَّاثْ إِ وُوذمْ نّشْ، ◘22:‏28 إِزهد. 2‏:‏8؛ 72‏:‏11؛ 86‏:‏9؛ أَسَا.15‏:‏4
29 مِينْزِي ثَاڭلْذِيثْ إِ سِيذِي إِ ثدْجَا،
نتَّا إِحكّمْ جَارْ ڒڭْنُوسْ.
30 مَارَّا إِنِّي إِصحّنْ ذِي ثمُّورْثْ
أَذْ شّنْ، أَذْ سجْذنْ،
مَارَّا إِنِّي د-إِهكّْوَانْ ذِي ثْعجَّاجْثْ
أَذْ سجْذنْ زَّاثْ إِ وُوذمْ نّسْ،
كُوڒْ إِجّنْ إِ وَارْ إِزمَّارنْ
أَذْ إِحْضَا ڒعْمَارْ نّسْ.
31 زَّارِيعثْ أَذْ أَسْ ثْسخَّارْ،
أَذْ ثتّْوَازمّْ ذ أَرَّاوْ إِ سِيذِي إِنُو.
32 أَذْ د-أَسنْ، أَذْ بَارّْحنْ ثَاسڭْذَا نّسْ
إِ يِيجّْ ن ڒْڭنْسْ إِ غَا د-إِتّْوَاخڒْقنْ،
مَاغَارْ نتَّا أَقَا إِڭَّا إِ-ت. ◘22:‏32 إِزهد. 52‏:‏11

- إِزهِّيذنْ
- <
- 22
- >

◘22:2 22:‏2 مت. 27‏:‏46؛ مك. 15‏:‏34

◘22:6 22:‏6 إِزهد. 25‏:‏3؛ 31‏:‏2؛ إِشا. 49‏:‏23؛ رُوم. 9‏:‏33

◼22:7 22:‏7 ’أَكشَّا‘ - أَمَارِيرْ ن ؤُزهّذْ-أَ إِسَّارْوَاسْ إِخفْ نّسْ ذڭْ ؤُزهّذْ-أَ أَكْ-ذ إِشْثْ ن ثْكشَّا نِّي إِتّْخصَّا أَذْ ثمّثْ ڒَامِي إِ د-ثَارُو. أَوَارْنِي إِ ڒْموْثْ نّسْ تّْغِيمَانْ إِذَامّنْ نّسْ إِزڭّْوَاغنْ، وَارْ إِزمَّارنْ أَذْ تّْوَامصْهنْ. إِذَامّنْ نِّي أَقَا إِغْڒَانْ أَطَّاسْ، سّْخدَّامنْ ثنْ حِيمَا أَذْ زَّايسْ ڭّنْ إِشْثْ ن سّْبَاغثْ. مَانْ أَيَا ذ إِجّْ ن ؤُشيَّارْ غَارْ إِذَامّنْ ن يَاسُوع لْمَاسِيحْ، ونِّي ذ أَنغْ إِتّخْسنْ ؤُ ونِّي ذ أَنغْ إِتّْفكَّانْ زِي دّْنُوبْ نّغْ س إِذَامّنْ نّسْ (أَسَا. 1‏:5).

◘22:8 22:‏8 مت. 27‏:‏39

◘22:9 22:‏9 مت. 27‏:‏43

◼22:13 22:‏13 ’بَاشَانْ‘ - ذڭْ وُوسَّانْ-أَ بَاشَانْ ذ ثَامُّورْثْ ن ڒڭْعُوذِي ن جُولَانْ جَارْ سُورِييَا ذ إِسْرَائِيل.

◼22:17 22:‏17 ’أَقَا أَمشْنَاوْ أَيْرَاذْ إِفَاسّنْ ذ إِضَارنْ إِنُو‘ - حِيمَا أَذْ نفْهمْ أَوَاڒنْ-أَ كْثَارْ نْزمَّارْ أَذْ نْغَارْ ’أَقَا أَمشْنَاوْ أَيْرَاذْ إِخْسْ أَذْ إِزْعفْ إِفَاسّنْ ذ إِضَارنْ إِنُو‘. أَوَاڒنْ-أَ ذَايْسنْ إِجّْ ن ؤُشيَّارْ غَارْ ڒْموْثْ ن يَاسُوع لْمَاسِيحْ خْ صَّالِيبْ ڒَامِي سّْنُوقّْبنْ إِرُومَانِييّنْ إِفَاسّنْ ذ إِضَارنْ نّسْ، وَاخَّا ڒْموْثْ نّسْ ثمْسَارْ كْثَارْ زڭْ وَاڒفْ ن إِسڭّْوُوسَا أَوَارْنِي مَا أَذْ إِتّْوَارِي ؤُزهّذْ-أَ. س ؤُينِّي نْثَافْ إِشْثْ ن نُّوپُووَا ذ ثَامقّْرَانْثْ ذڭْ وَاوَاڒنْ ن ؤُزهّذْ-أَ نِّي إِسَّاوَاڒنْ خْ ڒْموْثْ ن يَاسُوع لْمَاسِيحْ س يِيجّْ ن شّكْلْ إِسّذْهَاشنْ ؤُ س يِيجّْ ن ؤُسْفَارْزْ ذ أَمقّْرَانْ.

◘22:17 22:‏17 إِشا. 38‏:‏13؛ مت. 27‏:‏35؛ مك. 15‏:‏24؛ لك. 23‏:‏33؛ يُوح. 19‏:‏23، 37؛ 20‏:‏25

◘22:19 22:‏19 لك. 23‏:‏34؛ يُوح. 19‏:‏24

◘22:23 22:‏23 عبر. 2‏:‏12

◘22:28 22:‏28 إِزهد. 2‏:‏8؛ 72‏:‏11؛ 86‏:‏9؛ أَسَا.15‏:‏4

◘22:32 22:‏32 إِزهد. 52‏:‏11

© 2020 www.tarifit.info