- أَمزْوَارُو
- <
- 35
- >

35
أَعْقَابْ ن يَاعْقُوبْ غَارْ بَايْثْ-إِلْ
1 ؤُشَا إِنَّا أَربِّي إِ يَاعْقُوبْ: ”كَّارْ، ڭعّذْ غَارْ بَايْثْ-إِلْ ؤُشَا قِّيمْ ذِينْ. أڭّْ ذِينْ إِجّْ ن ؤُعَالْطَارْ مِينْ خفْ إِ غَا ثسَّارْسذْ ثَاغَارْصْثْ إِ أَربِّي، ونِّي ذ أَشْ د-إِبَاننْ ؤُمِي د-ثَاروْڒذْ زڭْ ؤُغمْبُوبْ ن ؤُمَاشْ عِيسُو.“ ◘35:‏1 أَمز. 27‏:‏43؛ 28‏:‏12، 13. 2 خنِّي إِنَّا يَاعْقُوبْ إِ ڒْوَاشُونْ ن ثَادَّارْثْ نّسْ ؤُ إِ مَارَّا إِنِّي ثُوغَا أَكِيذسْ: ”كّْسمْ إِربِّيثنْ إِغْرِيبنْ نِّي إِدْجَانْ جَارْ أَومْ، سِيزذْڭمْ إِخفْ نْومْ ؤُشَا بدّْڒمْ أَرُّوضْ نْومْ. ◼35:‏2 ’إِربِّيثنْ إِغْرِيبنْ‘ - مَانْ أَيَا إِخْسْ أَذْ يِينِي ’لَاصْنَامْ‘. ؤُڒَا ذِي أَيثْ 4. 3 أَذْ نكَّارْ، أَذْ نْڭعّذْ غَارْ بَايْثْ-إِلْ. نشّْ أَذْ ڭّغْ ذِينْ إِجّْ ن ؤُعَالْطَارْ إِ أَربِّي نِّي خَافِي د-يَارِّينْ ذڭْ وَاسّْ ن ڒحْصَارثْ إِنُو، ذ ونِّي ثُوغَا أَكِيذِي ذڭْ وبْرِيذْ نِّي ؤُيُورغْ.“ 4 ؤُشَا وْشِينْ إِ يَاعْقُوبْ مَارَّا إِربِّيثنْ إِغْرِيبنْ نِّي ثُوغَا غَارْسنْ ؤُڒَا ذ ثِيخْرَازِينْ ذڭْ إِمزُّوغنْ نْسنْ ؤُشَا إِفَّارْ إِ-ثنْ يَاعْقُوبْ سَاذُو ثْشجَّارْثْ ن يِيڭّْ إِ ثُوغَا زَّاثْ إِ شَاكِيمْ. ◼35:‏4 ’نِّي ثُوغَا غَارْسنْ‘ - س ثْعِيبْرَانِيثْ ’إِنِّي ذڭْ إِفَاسّنْ نْسنْ‘ 5 ڒَْامِي فسْينْ إِقِيضَانْ، ؤُيُورنْ سّنِّي، ثُوغَا ثِيڭّْوُوذِي ن أَربِّي خْ ثْندَّامْ نِّي ثُوغَا ذِي جّْوَايهْ إِ ذ أَسنْ د-إِنّْضنْ، أَڒَامِي نِيثْنِي وَارْ ضفَّارنْ إِحنْجِيرنْ ن يَاعْقُوبْ. 6 أَمُّو إِ يِيوضْ يَاعْقُوبْ غَارْ لُوزْ ذِي ثمُّورْثْ ن كنْعَانْ، أَقَا-ت ذ بَايْثْ-إِلْ، نتَّا ذ مَارَّا ڒْڭنْسْ إِ ثُوغَا أَكِيذسْ. 7 إِبْنَا ذِينْ إِجّْ ن ؤُعَالْطَارْ ؤُشَا إِڒَاغَا إِ ومْشَانْ نِّي إِلْ-بَايْثْ-إِلْ، مِينْزِي ذِينِّي إِ ذ أَسْ د-إِضْهَارْ أَربِّي، ؤُمِي د-يَارْوڒْ زڭْ ؤُغمْبُوبْ ن ؤُمَاسْ. ◘35:‏7 أَمز. 28‏:‏19.
8 ثمُّوثْ ذِيبُورَا، ثَامسّطَّاضْثْ ن رِيفْقَا ؤُشَا نضْڒنْ ت سْوَادَّايْ إِ بَايْثْ-إِلْ، سَاذُو ثَابدْجُوضْثْ ؤُشَا إِڒَاغَا إِسمْ نّسْ ’أَلُّونْ-بَاكُوثْ‘، أَقَا-ت ذ ’ثَابدْجُوضْثْ ن إِمطَّاونْ‘. 9 إِضْهَارْ أَسْ-د عَاوذْ أَربِّي إِ يَاعْقُوبْ ؤُمِي د-إِذْوڒْ زِي فَاذَانْ-أَرَامْ ؤُشَا إِبَارْكْ إِ-ث. ◘35:‏9 حُوش. 12‏:‏5. 10 إِنَّا أَسْ أَربِّي: ”إِسمْ نّشْ ذ يَاعْقُوبْ. زِي سَّا ذ ثْسَاونْثْ وَارْ تّڭّنْ عَاذْ إِسمْ نّشْ ’يَاعْقُوبْ‘، مَاشَا ’إِسْرَائِيل‘، ذ وَا إِ غَا يِيڒِينْ ذ إِسمْ نّشْ.“ ؤُشَا إِسمَّا ث إِسْرَائِيل. ◘35:‏10 أَمز. 32‏:‏27؛ 2 إِج. 17‏:‏34. 11 إِنَّا أَسْ أَربِّي: ”نشّْ ذ أَربِّي، أَمْزمَّارْ خْ كُوڒْشِي! أڭّْ ڒْغِيدْجثْ، مَّارْنِييْ! زَّايكْ إِ غَا إِفّغْ إِجّْ ن ڒْڭنْسْ، وَاهْ، ذ إِجّْ ن وڭْرَاوْ ن ڒڭْنُوسْ أَذْ فّْغنْ زَّايكْ ؤُ إِجدْجِيذنْ أَذْ فّْغنْ زِي ثجْعِينَّا نّشْ. ◘35:‏11 أَمز. 17‏:‏1، 6؛ 28‏:‏3؛ 48‏:‏3 12 ؤُشَا ثَامُّورْثْ-أَ إِ وْشِيغْ إِ إِبْرَاهِيمْ ذ إِسْحَاقْ، إِ شكْ ؤُمِي ت إِ غَا وْشغْ ؤُشَا ؤُڒَا إِ زَّارِيعثْ نّشْ أَوَارْنِي أَشْ أَذْ وْشغْ ثَامُّورْثْ.“ 13 خَاسْ ؤُشَا إِڭعّذْ أَربِّي سنّجْ زڭْ ومْشَانْ مَانِي كِيذسْ إِسِّيوڒْ. 14 يَاعْقُوبْ إِسّْڭعّذْ إِجّْ ن وژْرُو ن ڒِيذَارثْ ذڭْ ومْشَانْ مَانِي كِيسْ إِسِّيوڒْ، إِجّْ ن وژْرُو ن ڒِيذَارثْ. إِسيّبْ خَاسْ إِشْثْ ن ثوْهِيبْثْ ن ؤُسيّبْ ؤُشَا إِفَارّغْ زّشْثْ خْ ؤُزدْجِيفْ نّسْ. ◘35:‏14 أَمز. 28‏:‏18. 15 إِڭَّا يَاعْقُوبْ إِسمْ ن ومْشَانْ مَانِي كِيذسْ إِسِّيوڒْ أَربِّي ’بَايْثْ-إِلْ!‘
أَخْڒَاقْ ن بِينْيَامِينْ ذ ڒْموْثْ ن رَاحِيلْ
16 فسْينْ نِيثْنِي إِقِيضَانْ نْسنْ، فّْغنْ زِي بَايْثْ-إِلْ ؤُشَا ؤُمِي ثُوغَا تّڭّْوِيجنْ مْغِيرْ شْوَايْثْ خْ إِفْرَاثَا، خنِّي ثُورُووْ-د رَاحِيلْ ؤُ ثعْذُو خَاسْ ثَارْوَا ثقْسحْ. ◼35:‏16 ’إِفْرَاثَا‘ - إِسمْ-أَ وَانِيثَا إِخْسْ أَذْ يِينِي ’مِينْ إِتِّيشنْ ڒْغِيدْجثْ‘ نِيغْ ’ونِّي إِتِّيشّنْ ڒْغِيدْجثْ‘. 17 إِمْسَارْ، ؤُمِي ثغُّوضذْ ذِي ثَارْوَا نّسْ، ثنَّا أَسْ ڒْقَابْڒَا: ”وَارْ تّڭّْوذْ، أَقَا وَا عَاوذْ أَذْ يِيڒِي ذ مِّيمْ!“ 18 ڒَامِي ثضْڒقْ إِ بُوحْبڒْ أَمْ ثمُّوثْ ذِينْ، أَقَا ثْڒَاغَا أَسْ بِينْ-ؤُنِي، إِسمْ-أَ إِخْسْ أَذْ يِينِي ’مِّيسْ ن ڒحْرِيقْ إِنُو‘، مَاشَا بَابَاسْ إِڒَاغَا أَسْ بِينْيَامِينْ، إِخْسْ أَذْ يِينِي ’مِّيسْ ن زّْهَارْ إِنُو‘. ◼35:‏18 ’بِينْ-oنِي‘ - إِسمْ-أَ وَانِيثَا إِخْسْ أَذْ يِينِي ’مِّي ن ڒحْرِيقْ إِنُو‘. ’بِينْيَامِينْ‘ - إِسمْ-أَ وَانِيثَا إِخْسْ أَذْ يِينِي ’مِّي ن ؤُفُوسْ يفُوسِي‘. 19 أَمُّو إِ ثمُّوثْ رَاحِيلْ ؤُشَا نضْڒنْثْ ت ذڭْ وبْرِيذْ غَارْ إِفْرَاثَا، إِخْسْ أَذْ يِينِي بَايْثْ-لَاحْمْ. ◘35:‏19 أَمز. 48‏:‏7. 20 ؤُشَا إِڭَّا يَاعْقُوبْ إِجّْ ن وژْرُو ن ڒِيذَارثْ خْ ونْضڒْ نّسْ. ذ وَا ذ أَژْرُو ن ڒِيذَارثْ ن رَاحِيلْ خْ ونْضڒْ ن رَاحِيلْ أَڒْ أَسّْ-أَ.
21 خَاسْ ؤُشَا إِفْسِي إِسْرَائِيل إِقِيضَانْ ؤُشَا إِوْثَا أَقِيضُونْ نّسْ خْ ؤُعدُّو ن مَاجْذَالْ-عِيذْرْ. 22 ؤُمِي إِزْذغْ إِسْرَائِيل ذِي ثمُّورْثْ نِّي، إِمْسَارْ بلِّي رُوبِينْ إِرُوحْ إِطّصْ أَكْ-ذ بِيلْهَا، ثَايَّا ن بَابَاسْ، ؤُشَا يِيوضْ أَذْ ث إِفْهمْ إِسْرَائِيل.
أَقَا ڒخُّو إِوْضنْ أَيْثْ ن يَاعْقُوبْ ثنْعَاشْ. ◘35:‏22 أَمز. 49‏:‏4.
23 ثَارْوَا ن لِييَا ثُوغَا أَثنْ: رُوبِينْ، أَمنْزُو ن يَاعْقُوبْ ذ شِيمْعُونْ ذ لَاوِي ذ يَاهُوذَا ذ إِسَّاكَارْ ذ زابُولُونْ. ◘35:‏23 أَمز. 46‏:‏8؛ ؤُف. 1‏:‏2. 24 ثَارْوَا ن رَاحِيلْ ثُوغَا أَثنْ: يُوسُوفْ ذ بِينْيَامِينْ. 25 ثَارْوَا ن بِيلْهَا، ثَايَّا ن رَاحِيلْ، ثُوغَا أَثنْ: ذَانْ ذ نَافْثَالِي. 26 ثَارْوَا ن زِيلْپَا، ثَايَّا ن لِييَا، ثُوغَا أَثنْ: جَاذْ ذ أَشِيرْ. إِنَا ثُوغَا أَثنْ ذ إِحنْجِيرنْ ن يَاعْقُوبْ إِنِّي ذ أَسْ د-إِتّْوَاخڒْقنْ ذِي فَاذَانْ-أَرَامْ.
ڒْموْثْ ن إِسْحَاقْ
27 ؤُشَا يُوسَا-د يَاعْقُوبْ غَارْ بَابَاسْ إِسْحَاقْ ذِي مَامْرِي، ذِي ثنْذِينْثْ ن أَرْبَاعْ، ثنِّي إِدْجَانْ ذ ثَانْذِينْثْ ن حَابْرُونْ، مَانِي ثُوغَا إِبْرَاهِيمْ إِزدّغْ أَمْ ؤُبَارَّانِي، ؤُشَا إِسْحَاقْ أَمنِّي أَوَارْنِي أَسْ. ◼35:‏27 ’ثَانْذِينْثْ ن أَرْبَاعْ‘ - نِيغْ ’قَارْيَاثْ-أَرْبَاعْ‘. 28 إِدَّارْ إِسْحَاقْ مْيَا ؤُ-ثْمَانْيِينْ ن إِسڭّْوُوسَا. ◼35:‏28 ’إِدَّارْ إِسْحَاقْ ...‘ - س ثْعِيبْرَانِيثْ ’ؤُشَا ثُوغَا وُوسَّانْ ن إِسْحَاقْ ...‘ 29 إِضْڒقْ إِسْحَاقْ إِ بُوحْبڒْ، إِمُّوثْ ؤُشَا إِمَّارْنِي غَارْ ڒْڭنْسْ نّسْ، إِوْسَارْ، إِجِّيونْ زِي ثُوذَارْثْ، ؤُشَا عِيسُو ذ يَاعْقُوبْ، إِحنْجِيرنْ نّسْ، نضْڒنْ ث. ◘35:‏29 أَمز. 25‏:‏8.

- أَمزْوَارُو
- <
- 35
- >

◘35:1 35:‏1 أَمز. 27‏:‏43؛ 28‏:‏12، 13.

◼35:2 35:‏2 ’إِربِّيثنْ إِغْرِيبنْ‘ - مَانْ أَيَا إِخْسْ أَذْ يِينِي ’لَاصْنَامْ‘. ؤُڒَا ذِي أَيثْ 4.

◼35:4 35:‏4 ’نِّي ثُوغَا غَارْسنْ‘ - س ثْعِيبْرَانِيثْ ’إِنِّي ذڭْ إِفَاسّنْ نْسنْ‘

◘35:7 35:‏7 أَمز. 28‏:‏19.

◘35:9 35:‏9 حُوش. 12‏:‏5.

◘35:10 35:‏10 أَمز. 32‏:‏27؛ 2 إِج. 17‏:‏34.

◘35:11 35:‏11 أَمز. 17‏:‏1، 6؛ 28‏:‏3؛ 48‏:‏3

◘35:14 35:‏14 أَمز. 28‏:‏18.

◼35:16 35:‏16 ’إِفْرَاثَا‘ - إِسمْ-أَ وَانِيثَا إِخْسْ أَذْ يِينِي ’مِينْ إِتِّيشنْ ڒْغِيدْجثْ‘ نِيغْ ’ونِّي إِتِّيشّنْ ڒْغِيدْجثْ‘.

◼35:18 35:‏18 ’بِينْ-oنِي‘ - إِسمْ-أَ وَانِيثَا إِخْسْ أَذْ يِينِي ’مِّي ن ڒحْرِيقْ إِنُو‘. ’بِينْيَامِينْ‘ - إِسمْ-أَ وَانِيثَا إِخْسْ أَذْ يِينِي ’مِّي ن ؤُفُوسْ يفُوسِي‘.

◘35:19 35:‏19 أَمز. 48‏:‏7.

◘35:22 35:‏22 أَمز. 49‏:‏4.

◘35:23 35:‏23 أَمز. 46‏:‏8؛ ؤُف. 1‏:‏2.

◼35:27 35:‏27 ’ثَانْذِينْثْ ن أَرْبَاعْ‘ - نِيغْ ’قَارْيَاثْ-أَرْبَاعْ‘.

◼35:28 35:‏28 ’إِدَّارْ إِسْحَاقْ ...‘ - س ثْعِيبْرَانِيثْ ’ؤُشَا ثُوغَا وُوسَّانْ ن إِسْحَاقْ ...‘

◘35:29 35:‏29 أَمز. 25‏:‏8.

© 2020 www.tarifit.info