- أَمزْوَارُو
- <
- 16
- >

16
هَاجَارْ ذ إِسْمَاعِيلْ
1 سَارَايْ، ثَامْغَارْثْ ن أَبْرَامْ، وَارْ ذ أَسْ د-ثِيرُووْ شَا. ثُوغَا غَارسْ إِشْثْ ن ثَايَّا زِي مِيصْرَا قَّارنْثْ أَسْ هَاجَارْ. 2 ثنَّا سَارَايْ إِ أَبْرَامْ: ”أَقَا ثژْرِيذْ بلِّي سِيذِي إِطّفْ خَافِي ثَارْوَا. أَذفْ خْ ثَايَّا إِنُو، بَالَاكْ أَذْ زَّايسْ كْسِيغْ ثَارْوَا.“ أَبْرَامْ ثُوغَا إِسّْحسَّا غَارْ سَارَايْ. ◼16:‏2 ’غَارْ سَارَايْ‘ - أَمْ إِكْمڒْ ’غَارْ ثْمِيجَّا ن سَارَايْ‘. 3 أَوَارْنِي ڒَامِي إِزْذغْ أَبْرَامْعشْرَا ن إِسڭّْوُوسَا ذِي ثمُّورْثْ ن كنْعَانْ، ثِيوِي-د سَارَايْ، ثَامْغَارْثْ ن أَبْرَامْ، ثَايَّا نّسْ هَاجَارْ، ثنِّي زِي مِيصْرَا، ؤُشَا ثوْشَا أَسْ-د إِ أَبْرَامْ، أَرْيَازْ نّسْ، ذ ثَامْغَارْثْ نّسْ. 4 يُوذفْ خْ هَاجَارْ ؤُشَا نتَّاثْ ثكْسِي دّيْسثْ. ؤُمِي ثژْرَا بلِّي ثكْسِي دّيْسثْ، خنِّي ثذْوڒْ لَالَّاسْ ثتّْوَاسّحْقَارْ ذِي ثِيطَّاوِينْ نّسْ. 5 ثنَّا سَارَايْ إِ أَبْرَامْ: ”زِي سِّيبّثْ نّشْ ڭِّينْ ذَايِي ڒْمُونْكَارْ. نشّْ ڭِّيغْ ثَايَّا إِنُو ذڭْ وحْسِينْ نّشْ. ؤُمِي ثژْرَا بلِّي ثكْسِي دّيْسثْ، ذوْڒغْ ذ ثَامحْڭُورثْ ذِي ثِيطَّاوِينْ نّسْ. أجّْ أَذْ إِحْكمْ سِيذِي جَارْ أَيِي ذ شكْ!“ 6 إِنَّا أَبْرَامْ إِ سَارَايْ: ”خْزَارْ، ثَايَّا نّمْ ذڭْ إِفَاسّنْ نّمْ. أڭّْ زَّايسْ مِينْ ثتّْوَاڒِيذْ شمْ مْلِيحْ ذِي ثِيطَّاوِينْ نّمْ.“ ؤُشَا سَارَايْ ثْقمّعْ إِ-ت ؤُ خنِّي نتَّاثْ ثَارْوڒْ زَّايسْ.
7 ؤُشَا لْمَالَاكْ ن سِيذِي إِڒْقَا إِ-ت غَارْ ثَاڒَا ن وَامَانْ ذِي ڒخْڒَا، غَارْ ثَاڒَا ذڭْ وبْرِيذْ إِتَّاوْينْ غَارْ شُورْ. ◼16:‏7 ’شُورْ‘ - إِسمْ وَانِيثَا إِخْسْ أَذْ يِينِي ’ڒْْحِيضْ‘. ثَانْذِينْثْ-أَ ثُوغَا غَارْ ويْمِيرْ جَارْ كنْعَانْ ذ مِيصْرَا. 8 إِنَّا: ”هَاجَارْ، ثَايَّا ن سَارَايْ، مَانِيسْ د-ثُوسِيذْ ؤُ مَانِي غَا ثْرَاحذْ؟“ نتَّاثْ ثنَّا: ”تّْرَاكّْوَاڒغْ زڭْ وُوذمْ ن لَالَّا سَارَايْ!“ 9 خنِّي إِنَّا أَسْ لْمَالَاكْ ن سِيذِي: ”ذْوڒْ غَارْ لَالَّامْ، ؤُضَارْ سَاذُو إِفَاسّنْ نّسْ.“ 10 إِنَّا أَسْ عَاوذْ لْمَالَاكْ ن سِيذِي: ”أَذْ كتَّارغْ أَطَّاسْ زَّارِيعثْ نّمْ، أَڒْ وَارْ إِزمَّارْ أَذْ ثتّْوَاحْسبْ ڒَامِي إِ غَا ثِيڒِي ذڭْ وَاطَّاسْ.“ 11 إِنَّا أَسْ لْمَالَاكْ ن سِيذِي عَاوذْ: ”أَقَا ڒخُّو، ثكْسِيذْ دّيْسثْ ؤُشَا أَذْ ثَارْوذْ أَسيْمِي. أَذْ أَسْ ثڭّذْ إِسْمَاعِيلْ، مِينْزِي سِيذِي إِسْڒَا أَمْ ذِي ڒمْحَاينْ نّمْ. ◼16:‏11 ’إِسْمَاعِيلْ‘ - إِسمْ-أَ وَانِيثَا إِخْسْ أَذْ يِينِي ’أَربِّي أَذْ إِسڒْ‘ نِيغْ ’ونِّي ؤُمِي إِ غَا إِسڒْ أَربِّي‘ نِيغْ ’ونِّي إِ ذ أَسْ إِتّسْڒَانْ أَربِّي‘. 12 ؤُشَا نتَّا أَذْ يِيڒِي ذ إِجّْ ن بْنَاذمْ أَمشْنَاوْ أَسْنُوسْ ن ڒخْڒَا. أَفُوسْ نّسْ أَذْ يِيڒِي خْ مَارَّا، ؤُ أَفُوسْ ن مَارَّا أَذْ يِيڒِي خَاسْ. أَذْ إِزْذغْ أَرنْذَاذْ ن مَارَّا أَيْثْمَاسْ.“ ◘16:‏12 أَمز. 25‏:‏18. 13 ؤُ نتَّاثْ ثْڒَاغَا خْ يِيسمْ ن سِيذِي إِ غَارسْ-د إِسِّيوْڒنْ، ثنَّا: ”شكْ ذ أَربِّي إِ إِتّْوَاڒَانْ!“، مِينْزِي ثنَّا: ”مَا وَارْ ذَا ژْرِيغْ ونِّي ذ أَيِي إِتّْوَاڒَانْ؟“ 14 خْ ؤُيَا سمَّانْ أَنُو نِّي: أَنُو ’لَاحَايْ-رُوئِي‘. خْزَارْ، أَقَا-ث جَارْ قَاذَاشْ ذ بَارَاذْ. ◼16:‏14 ’أَنُو لَاحَايْ-رُوئِي‘ - إِسمْ-أَ وَانِيثَا إِخْسْ أَذْ يِينِي ’أَنُو ن ونِّي إِدَّارنْ ؤُ إِخْزَارْ ذَايِي‘. ’بَارَاذْ‘ - إِسمْ-أَ وَانِيثَا إِخْسْ أَذْ يِينِي ’ثبْرُورِّي‘. ◘16:‏14 أَمز. 24‏:‏62؛ 25‏:‏11. 15 ؤُشَا ثُورُووْ-د هَاجَارْ إِ أَبْرَامْ أَسيْمِي. إِڭَّا أَسْ أَبْرَامْ إِسمْ ن مِّيسْ نِّي إِ ذ أَسْ د-ثُورُووْ هَاجَارْ ’إِسْمَاعِيلْ‘. ◘16:‏15 ڭال. 4‏:‏22. 16 أَبْرَامْ ثُوغَا غَارسْ ستَّا ؤُ-ثْمَانْيِينْ ن إِسڭّْوُوسَا، ؤُمِي د-ثُورُووْ هَاجَارْ إِسْمَاعِيلْ إِ أَبْرَامْ.

- أَمزْوَارُو
- <
- 16
- >

◼16:2 16:‏2 ’غَارْ سَارَايْ‘ - أَمْ إِكْمڒْ ’غَارْ ثْمِيجَّا ن سَارَايْ‘.

◼16:7 16:‏7 ’شُورْ‘ - إِسمْ وَانِيثَا إِخْسْ أَذْ يِينِي ’ڒْْحِيضْ‘. ثَانْذِينْثْ-أَ ثُوغَا غَارْ ويْمِيرْ جَارْ كنْعَانْ ذ مِيصْرَا.

◼16:11 16:‏11 ’إِسْمَاعِيلْ‘ - إِسمْ-أَ وَانِيثَا إِخْسْ أَذْ يِينِي ’أَربِّي أَذْ إِسڒْ‘ نِيغْ ’ونِّي ؤُمِي إِ غَا إِسڒْ أَربِّي‘ نِيغْ ’ونِّي إِ ذ أَسْ إِتّسْڒَانْ أَربِّي‘.

◘16:12 16:‏12 أَمز. 25‏:‏18.

◼16:14 16:‏14 ’أَنُو لَاحَايْ-رُوئِي‘ - إِسمْ-أَ وَانِيثَا إِخْسْ أَذْ يِينِي ’أَنُو ن ونِّي إِدَّارنْ ؤُ إِخْزَارْ ذَايِي‘. ’بَارَاذْ‘ - إِسمْ-أَ وَانِيثَا إِخْسْ أَذْ يِينِي ’ثبْرُورِّي‘.

◘16:14 16:‏14 أَمز. 24‏:‏62؛ 25‏:‏11.

◘16:15 16:‏15 ڭال. 4‏:‏22.

© 2020 www.tarifit.info