- ذِي ڒخْڒَا
- <
- 21
- >

21
ثَاسخَّارْثْ ن ؤُجدْجِيذْ ن عَارَاذْ
1 ؤُمِي إِسْڒَا أَكنْعَانِي، أَجدْجِيذْ ن عَارَاذْ نِّي إِزدّْغنْ ذِي ثمُّورْثْ ن لْجَانُوبْ، بلِّي يُوسَا-د إِسْرَائِيل خْ وبْرِيذْ ن إِبرْڭَاڭنْ، إِمّْنغْ ضِيدّْ إِ إِسْرَائِيل ؤُشَا إِطّفْ شَا زَّايْسنْ ذ إِمحْبَاسْ.
2 خنِّي إِوْشَا إِسْرَائِيل إِجّْ ن وَاوَاڒْ إِ سِيذِي ؤُشَا إِنَّا: ”مَاڒَا ذ ثِيذتّْ ثْعَارّْنذْ ڒْڭنْسْ-أَ ذڭْ ؤُفُوسْ إِنُو، نشّْ أَذْ حَارّْمغْ ثِيندَّامْ نْسنْ إِ ؤُثحِّي.“ 3 سِيذِي إِسْثَاجبْ إِ إِسْرَائِيل ؤُشَا إِسلّمْ أَسْ أَيْثْ ن كنْعَانْ ؤُشَا نِيثْنِي حَارّْمنْ إِ-ثنْ إِ ؤُثحِّي ؤُڒَا ذ مَارَّا ثِيندَّامْ نْسنْ ؤُشَا إِڒَاغَا أَمْشَانْ نِّي س يِيسمْ ن حُورْمَا. ◼21:‏3 ’إِسْثَاجبْ إِ إِسْرَائِيل‘ - س ثْعِيبْرَانِيثْ ’إِسْڒَا إِ ثْمِيجَّا ن إِسْرَائِيل‘.
أَفِيغَارْ ن نّْحَاسْ
4 خنِّي فسْينْ إِقِيضَانْ نْسنْ زڭْ وذْرَارْ ن هُورْ، رُوحنْ خْ وبْرِيذْ غَارْ ڒبْحَارْ ن ثلْڭَا ؤُشَا س مَانْ أَيَا ثُوغَا إِتّْخصَّا أَذْ نّْضنْ إِ ثمُّورْثْ ن إِذُومْ. ؤُشَا ڒْڭنْسْ وَارْ إِصْبِيرْ ذڭْ وبْرِيذْ. 5 أَقَا إِقَاشحْ ڒْڭنْسْ ضِيدّْ إِ أَربِّي ذ مُوسَا: ”مَايمِّي ذ أَنغْ د-ثسُّوفّْغمْ زِي مِيصْرَا، مَاحنْذْ أَذْ نمّثْ ذِي ڒخْڒَا-يَا؟ وَارْ ذَا إِدْجِي وغْرُومْ ؤُڒَا ذ أَمَانْ. ڒعْمَارْ نّغْ إِعِيفّْ زڭْ وغْرُومْ-أَ إِ وَارْ إِسكّْوِينْ!“
6 خنِّي إِضْڒقْ سِيذِي إِفِيغْرَانْ يَارقّنْ جَارْ ڒْڭنْسْ، إِنِّي إِزعْفنْ ڒْڭنْسْ ؤُشَا إِمُّوثْ وَاطَّاسْ ن ڒْڭنْسْ ن إِسْرَائِيل. ◘21:‏6 1 كُور. 10‏:‏9 7 يُوسَا-د ڒْڭنْسْ غَارْ مُوسَا، نَّانْ: ”أَقَا نخْضَا، مِينْزِي نْقَاشحْ أَكْ-ذ سِيذِي ؤُ أَكِيذكْ. ژَتدْجْ إِ سِيذِي مَاحنْذْ أَذْ خَانغْ إِكّسْ إِفِيغْرَانْ-أَ.“ خنِّي إِژُودْجْ مُوسَا ذِي طّْوعْ ن ڒْڭنْسْ. ◼21:‏7 ’إِفِيغْرَانْ‘ - س ثْعِيبْرَانِيثْ ’أَفِيغَارْ‘.
8 إِنَّا سِيذِي إِ مُوسَا: ”أڭّْ إِجّْ ن ؤُفِيغَارْ يَارقّنْ ؤُشَا سَارْسْ إِ-ث خْ إِشْثْ ن ثحْنَاشْثْ ؤُشَا مَانْ ونْ مَا إِتّْوَازعْفنْ ؤُ أَذْ غَارسْ إِخْزَارْ، أَذْ إِدَّارْ.“ ◘21:‏8 يُوح. 3‏:‏14 9 ؤُشَا إِڭَّا مُوسَا إِجّْ ن ؤُفِيغَارْ ن نّْحَاسْ ؤُشَا إِسَّارْسْ إِ-ث خْ ثحْنَاشْثْ ؤُشَا خْمِي إِزعّفْ شَا ن ؤُفِيغَارْ شَا ن يِيجّنْ، ؤُشَا وَانِيثَا إِخزَّارْ غَارْ ؤُفِيغَارْ ن نّْحَاسْ، خنِّي أَذْ إِقِّيمْ إِدَّارْ. ◘21:‏9 2 إِج. 18‏:‏4؛ يُوح. 3‏:‏14
زِي ؤُپُوثْ غَارْ فِيسْجَا
10 خنِّي فسْينْ أَيْثْ ن إِسْرَائِيل إِقِيضَانْ نْسنْ ؤُشَا وْثِينْ إِقِيضَانْ نْسنْ ذِي ؤُبُوثْ. ◘21:‏10 ڒخْڒ. 33‏:‏43 11 خنِّي كّْسنْ إِقِيضَانْ نْسنْ زِي ؤُبُوثْ، وْثِينْ إِقِيضَانْ نْسنْ غَارْ أَرْوِينَاثْ ن عَابَارِيمْ ذِي ڒخْڒَا إِ إِدْجَانْ زَّاثْ إِ وُوذمْ ن مُوآبَ مَانِيسْ د-ثْنقَّارْ ثْفُوشْثْ. 12 سّنِّي كّْسنْ إِقِيضَانْ نْسنْ ؤُشَا وْثِينْ إِقِيضَانْ نْسنْ ذِي ثغْزُورْثْ ن زَارَاذْ. 13 سّنِّي كّْسنْ إِقِيضَانْ نْسنْ ؤُشَا وْثِينْ إِقِيضَانْ نْسنْ خْ ؤُجمَّاضْ ن يغْزَارْ ن أَرْنُونْ، ونِّي إِسِّيزْڒنْ ذِي ڒخْڒَا، إِفّغْ زِي جِّيهثْ ن ويْمِيرْ ن إِمُورِييّنْ، مِينْزِي أَقَا أَرْنُونْ ذ أَيْمِيرْ أَكْ-ذ مُوآبَ، جَارْ مُوآبَ ذ إِمُورِييّنْ. ◘21:‏13 ڒقض. 11‏:‏18 14 خْ ؤُيَا قَّارنْ ذڭْ وذْلِيسْ إِتّْوَانّْضنْ ن ڭَارَّاثْ ن سِيذِي:
”وَاهِيبْ ذِي سُوفَا ذ ثْغزْرَاثِينْ ن أَرْنُونْ،
15 ؤُ ثِيغزْرَاثِينْ إِ د-إِهكّْوَانْ،
أَڒَامِي ميّْڒنْثْ غَارْ ثْزذِّيغْثْ ن عَارْ،
ذ ثنِّي إِسنّْذنْ خْ ويْمِيرْ ن مُوآبَ.“ ◘21:‏15 أَعَوذ. 2‏:‏36؛ ياش. 13‏:‏9، 16؛ 2 صم. 24‏:‏5
16 سّنِّي رُوحنْ غَارْ بِي‘رْ، ’أَنُو‘. وَا أَقَا ذ أَنُو مِينْ خفْ إِنَّا سِيذِي إِ مُوسَا: ”سْمُونْ ڒْڭنْسْ، خنِّي أَذْ أَسنْ وْشغْ أَمَانْ.“ 17 خنِّي إِغنّجْ إِسْرَائِيل إِزْڒِي-يَا:
”نْڭزْ، أَ أَنُو!“
أَرِّيمْ-د خَاسْ س إِجّْ ن إِزْڒِي:
18 ”شكْ أَنُو، ونِّي غْزِينْ ڒْحُوكَّامْ،
ونِّي إِنقْشنْ ثَارْوَا ن ثَاصِيڒثْ ن ڒْڭنْسْ
أَكْ-ذ ؤُمْڭوَّاذْ نْسنْ
س إِزدْجَاضنْ نْسنْ ن ڒحْكَامثْ.“
زِي ڒخْڒَا رُوحنْ غَارْ مَاتَّانَا، 19 ؤُشَا زِي مَاتَّانَا غَارْ نَاحْلِييِيلْ، زِي نَاحْلِييِيلْ غَارْ بَامُوثْ، 20 ؤُشَا زِي بَامُوثْ غَارْ ثغْزُورْثْ نِّي إِدْجَانْ ذڭْ إِيَّارْ ن مُوآبَ، خْ ثْقِيشَّاثْ ن فِيسْجَا نِّي إِتّْسِيجَّانْ غَارْ ثْنزْرُوفْثْ.
أَغلّبْ خْ سِيحُونْ ذ عُوجْ
21 خنِّي إِسّكّْ إِسْرَائِيل إِرقَّاسنْ غَارْ سِيحُونْ، أَجدْجِيذْ ن إِمُورِييّنْ، إِنَّا: ◘21:‏21 أَعَوذ. 2‏:‏26؛ ڒقض. 11‏:‏19
22 ”أجّْ أَيِي أَذْ شُوقغْ ذِي ثمُّورْثْ نّشْ. وَارْ نتّْميِّيڒْ شَا غَارْ إِيَّارنْ نِيغْ غَارْ إِمَارْجَاعنْ نّشْ ن ؤُضِيڒْ ؤُ وَارْ نْسسّْ أَمَانْ زڭْ وَانُوثنْ. أَذْ نعْذُو خْ وبْرِيذْ إِڭلّْذنْ، أَڒْ غَا نعْذُو خْ ثمُّورْثْ نّشْ.“ ◘21:‏22 ڒخْڒ. 20‏:‏17 23 مَاشَا سِيحُونْ وَارْ يجِّي أَذْ إِژْوَا إِسْرَائِيل خْ جّْوَايهْ نّسْ. إِسّْمُونْ سِيحُونْ مَارَّا ڒْڭنْسْ نّسْ ؤُشَا إِفّغْ، حِيمَا أَذْ إِمْسَاڭَارْ أَكْ-ذ إِسْرَائِيل، غَارْ ڒخْڒَا، ؤُشَا يُوسَا-د ذِي يَاهَاصْ ؤُشَا إِمّْنغْ أَكْ-ذ إِسْرَائِيل. ◘21:‏23 أَعَوذ. 2‏:‏30؛ 29‏:‏7؛ ياش. 24‏:‏8؛ ڒقض. 11‏:‏20 24 ؤُشَا إِسْرَائِيل إِوْثَا إِ-ث س ڒقْضعْ ن سِّيفْ ؤُشَا إِكْسِي ثمُّورْثْ نّسْ ذ ڒْوَارْثْ، زِي أَرْنُونْ أَڒْ يَابُّوقْ، أَڒْ أَيْثْ ن عَامُّونْ، مِينْزِي جِّيهثْ ن أَيْثْ ن عَامُّونْ أَقَا-ث ذ إِجّْ ن لْبُورْجْ إِجهْذنْ. ◘21:‏24 أَعَوذ. 2‏:‏33، 37؛ 29‏:‏7؛ ياش. 12‏:‏2؛ 24‏:‏8؛ ڒقض. 11‏:‏2؛ إِزهد. 135‏:‏11، 12؛ 136‏:‏19؛ عَام. 2‏:‏9 25 إِكْسِي إِسْرَائِيل مَارَّا ثِيندَّامْ-أَ ؤُشَا إِزْذغْ إِسْرَائِيل ذِي مَارَّا ثِيندَّامْ ن إِمُورِييّنْ، ذِي حَاشْبُونْ ؤُ ذِي مَارَّا ثْندَّامْ إِ غَارسْ د-إِقّْننْ. ◘21:‏25 أَعَوذ. 2‏:‏34، 35 26 مِينْزِي حَاشْبُونْ ثُوغَا ذ ثَانْذِينْثْ ن سِيحُونْ، أَجدْجِيذْ ن إِمُورِييّنْ، ؤُشَا نتَّا ثُوغَا إِمّْنغْ أَكْ-ذ ؤُجدْجِيذْ إِ ذ أَسْ د-إِزْوَارنْ ن مُوآبَ ؤُشَا إِكْسِي زَّايسْ مَارَّا ثَامُّورْثْ نّسْ أَڒْ أَرْنُونْ. 27 خْ ؤُيَا قَّارنْ إِنِّي إِسَّاوَاڒنْ س وَاوَاڒنْ إِوزْننْ:
”أَسمْ-د غَارْ حَاشْبُونْ،
أَذْ ثتّْوَابْنَا ؤُ أَذْ ثتّْوَاعْذڒْ
ثنْذِينْثْ ن سِيحُونْ!
28 مِينْزِي ثفّغْ-د ثْمسِّي زِي حَاشْبُونْ
ذ إِجّْ ن ؤُعشَّاڒْ زِي ثنْذِينْثْ ن سِيحُونْ،
أَشعَّاڒْ نِّي إِشَّا عَارْ ن أَيْثْ ن مُوآبَ
ڒْْحُوكَّامْ ن ڒُوعْڒَاثْ ن أَرْنُونْ. ◘21:‏28 إِشا. 48‏:‏45
29 ؤُشْثْ خَاكْ، مُوآبَ!
أَقَا إِتّْوَاهلّكْ ڒْڭنْسْ ن كَامُوشْ.
إِحنْجِيرنْ نّسْ إِ ثُوغَا يَاروْڒنْ
ذ ثْحنْجِيرِينْ نّسْ،
أَقَا إِسلّمْ إِ-ثنْ ذ إِمحْبَاسْ إِ سِيحُونْ،
أَجدْجِيذْ ن إِمُورِييّنْ. ◘21:‏29 1 إِج. 11‏:‏7، 33
30 أَقَا نوّثْ إِ-ثنْ س فْڒِيثْشَاثْ.
حَاشْبُونْ إِتّْوَاهلّكْ أَڒْ ذِيبُونْ.
نَاردّدْجْ إِ-ثنْ أَڒْ نُوفَاحْ
ثنِّي إِدْجَانْ أَڒْ مِيذَابَا.“
31 أَمُّو إِ إِذْوڒْ إِسْرَائِيل أَذْ إِزْذغْ ذِي ثمُّورْثْ ن إِمُورِييّنْ. 32 ؤُشَا إِسّكّْ مُوسَا إِبرْڭَاڭنْ غَارْ يَاعْزِيرْ ؤُشَا كْسِينْ ثِيندَّامْ إِ غَارسْ د-إِقّْننْ ؤُشَا كّْسنْ ثَاسْغَارْثْ ن إِمُورِييّمْ نِّي ثُوغَا ذِينْ إِزدّْغنْ.
33 خنِّي ميّْڒنْ زڭْ وبْرِيذْ نْسنْ، ؤُڒْينْ أَبْرِيذْ غَارْ بَاشَانْ. خنِّي إِفّغْ-د عُوجْ، أَجدْجِيذْ ن بَاشَانْ، نتَّا ذ مَارَّا ڒْڭنْسْ نّسْ، مَاحنْذْ أَذْ كِيذْسنْ إِمْسَاڭَارْ إِ ؤُمنْغِي ذِي إِذْرَاعِي. ◘21:‏33 أَعَوذ. 3‏:‏1؛ 29‏:‏7 34 إِنَّا سِيذِي إِ مُوسَا: ”وَارْ زَّايسْ تّڭّْوذْ شَا، مِينْزِي نشّْ ڭِّيغْ ث ذڭْ ؤُفُوسْ نّشْ، أَكْ-ذ مَارَّا ڒْڭنْسْ نّسْ ذ ثمُّورْثْ نّسْ ؤُشَا أَذْ زَّايسْ ثڭّذْ أَمْ مَامّشْ ثڭِّيذْ زِي سِيحُونْ أَجدْجِيذْ ن إِمُورِييّنْ، ونِّي ثُوغَا إِزدّْغنْ ذِي حَاشْبُونْ.“ ◘21:‏34 إِزهد. 136‏:‏20 35 ؤُشَا أَردّْدْجنْ ث، نتَّا ذ إِحنْجِيرنْ نّسْ ذ مَارَّا ڒْڭنْسْ نّسْ، أَڒْ مَانِي وَارْ إِقِّيمْ ؤُڒَا ذ إِجّْ ن ؤُمَاڒْوَارْ زَّايسْ ؤُشَا كْسِينْ ثَامُّورْثْ نّسْ ذ ڒْوَارْثْ. ◘21:‏35 إِزهد. 136‏:‏20، 21، 22

- ذِي ڒخْڒَا
- <
- 21
- >

◼21:3 21:‏3 ’إِسْثَاجبْ إِ إِسْرَائِيل‘ - س ثْعِيبْرَانِيثْ ’إِسْڒَا إِ ثْمِيجَّا ن إِسْرَائِيل‘.

◘21:6 21:‏6 1 كُور. 10‏:‏9

◼21:7 21:‏7 ’إِفِيغْرَانْ‘ - س ثْعِيبْرَانِيثْ ’أَفِيغَارْ‘.

◘21:8 21:‏8 يُوح. 3‏:‏14

◘21:9 21:‏9 2 إِج. 18‏:‏4؛ يُوح. 3‏:‏14

◘21:10 21:‏10 ڒخْڒ. 33‏:‏43

◘21:13 21:‏13 ڒقض. 11‏:‏18

◘21:15 21:‏15 أَعَوذ. 2‏:‏36؛ ياش. 13‏:‏9، 16؛ 2 صم. 24‏:‏5

◘21:21 21:‏21 أَعَوذ. 2‏:‏26؛ ڒقض. 11‏:‏19

◘21:22 21:‏22 ڒخْڒ. 20‏:‏17

◘21:23 21:‏23 أَعَوذ. 2‏:‏30؛ 29‏:‏7؛ ياش. 24‏:‏8؛ ڒقض. 11‏:‏20

◘21:24 21:‏24 أَعَوذ. 2‏:‏33، 37؛ 29‏:‏7؛ ياش. 12‏:‏2؛ 24‏:‏8؛ ڒقض. 11‏:‏2؛ إِزهد. 135‏:‏11، 12؛ 136‏:‏19؛ عَام. 2‏:‏9

◘21:25 21:‏25 أَعَوذ. 2‏:‏34، 35

◘21:28 21:‏28 إِشا. 48‏:‏45

◘21:29 21:‏29 1 إِج. 11‏:‏7، 33

◘21:33 21:‏33 أَعَوذ. 3‏:‏1؛ 29‏:‏7

◘21:34 21:‏34 إِزهد. 136‏:‏20

◘21:35 21:‏35 إِزهد. 136‏:‏20، 21، 22

© 2020 www.tarifit.info