- أَوَاڒنْ إِوزْننْ
- <
- 27
- >

27
1 وَارْ تّْفيّشْ زڭْ وَاسّْ ن ثِيوشَّا،
مَاغَارْ وَارْ ثسِّينذْ شَا
مِينْ د غَا يَاوِي وَاسّْ. ◘27:‏1 يَاع. 4‏:‏13، 14
2 أجّْ إِجّْ ن ؤُبَارَّانِي أَذْ شكْ إِشنّعْ،
وَارْ إِدْجِي أَقمُّومْ نّشْ،
إِجّْ ن مِيدّنْ، وَارْ إِدْجِي إِينْشِيشنْ نّشْ.
3 أَژْرُو إِذْقڒْ، إِجْذِي إِوزّنْ،
مَاشَا أَفُوڭمْ ن ؤُبُوهَاڒِي
إِذْقڒْ خَاسنْ س ثْنَاينْ إِذْسنْ.
4 أَسْعَارْ ذ ؤُذُوقّزْ ن وغْضَابْ
أَقَا أَثنْ قسْحنْ،
مَاشَا مَانْ ونْ إِزمَّارنْ
أَذْ إِقِّيمْ إِبدّْ غَارْ ثُوسْمِي؟
5 ثحْڒَا تَّارْبِييّثْ س بْطَايْطَايْ
خْ ثَايْرِي إِنُّوفَّارنْ.
6 إِيزِّيمنْ ن ونِّي شكْ إِتّخْسنْ
أَقَا ذ ڒعْڒَامَاثْ ن ڒَامَانْ،
مَاشَا إِسُوذِيمنْ ن يِينِّي شكْ إِشَارّْهنْ
أَقَا ذ أَطَّاسْ.
7 ونِّي إِجِّيوْننْ، إِعجّنْ
خْ ثَامّنْثْ ن ثغْرَاصْثْ،
مَاشَا إِ ونِّي إِدْجُوژنْ
مَارَّا مِينْ يَارزْڭنْ ذ أَمِيژِيذْ. ◼27:‏7 ’ونِّي‘ - س ثْعِيبْرَانِيثْ ’ڒعْمَارْ‘.
8 أَمْ إِجّْ ن وجْضِيضْ إِطَّاوْ،
إِڭّْوذْ زِي ڒْعُوشّْ نّسْ،
أَمُّو إِ إِدْجَا ورْيَازْ نِّي إِ غَا إِطلّْعنْ
بَارَّا خْ ومْشَانْ نّسْ.
9 زّشْثْ ذ ڒبْخُورْ سّْفَارَّاحنْ ؤُڒْ،
أَمُّو عَاوذْ ثَامْسعَّافْثْ إِشْنَانْ
ن إِجّْ ن ؤُمدُّوكّڒْ زِي شّْوَارْ ن وُوڒْ.
10 وَارْ سمّحْ ذڭْ ؤُمدُّوكّڒْ نّشْ،
ؤُڒَا ذڭْ ؤُمدُّوكّڒْ ن بَابَاشْ،
وَارْ تِّيذفْ شَا غَارْ ثَادَّارْثْ ن ؤُمَاشْ
ذڭْ وَاسّْ ن أَرْژِييّثْ نّشْ.
إِحْڒَا إِجّْ ن وَاجَّارْ يُوذسْ
خْ إِجّْ ن ثوْمَاثْ يِيڭّْوجْ. ◘27:‏10 أَوڒن. 17‏:‏17؛ 18‏:‏24
11 إِڒِي ذ أَمِيغِيسْ، أَ مِّي، ؤُ سْفَارْحْ ؤُڒْ إِنُو،
مَاحنْذْ زمَّارغْ أَذْ د-أَرّغْ
خْ ونِّي ذ أَيِي غَا إِسّحْقَارنْ.
12 ونِّي إِفتّْننْ إِتّْوَاڒَا ڒْغَارْ
ؤُشَا إِسّْنُوفَّارَا إِخفْ نّسْ،
مَاشَا إِحَافِييّنْ أَرنِّينْ ڭُّورنْ
ؤُشَا إِتّْخصَّا أَذْ تّْوَاعَاقَابنْ. ◘27:‏12 أَوڒن. 22‏:‏3
13 كْسِي أَرُّوضْ نّسْ،
مَاغَارْ إِدَّاكّْوَاڒْ ذ أَضْمَانْ
إِ يِيجّْ ن ؤُبَارَّانِي،
كْسِي ث ذ دِّييّثْ
إِ يِيشْثْ ن ثمْغَارْثْ زِي بَارَّا. ◘27:‏13 أَوڒن. 6‏:‏1، 2؛ 11‏:‏15؛ 17‏:‏18؛ 20‏:‏16
14 ونِّي إِتّْبَارْكنْ أَمدُّوكّڒْ نّسْ زِيشْ
غَارْ ثُوفُّوثْ س ثْمِيجَّا إِجهْذنْ،
أَقَا مَانْ أَيَا أَذْ أَسْ إِتّْوَاحْسبْ ذ نّعْڒثْ.
15 أَمشْنَاوْ ثُوذِّيمْثْ وَارْ إِتّْبذِّينْ
ذڭْ وَاسّْ ن ونْژَارْ إِجهْذنْ،
أَمُّو إِ ثدْجَا ثمْغَارْثْ إِتّمْشُوبُّوشنْ. ◘27:‏15 أَوڒن. 19‏:‏13
16 ونِّي إِتّخْسنْ أَذْ أَسْ إِبلّعْ،
أَقَا-ث أَمْ ونِّي إِتّخْسنْ
أَذْ إِقَالَا إِ ؤُسمِّيضْ،
ؤُ أَفُوسْ نّسْ أَفُوسِي
أَذْ إِطّفْ زّشْثْ إِتّحْرُودْجُوضنْ.
17 أَمْ ونِّي إِسّقْضَاعنْ ؤُزَّاڒْ س وُوزَّاڒْ،
أَمُّو إِ إِسّقْضَاعْ ورْيَازْ
ثِيمڭَّا ن ونِّي ث يُوذْسنْ.
18 ونِّي إِحطَّانْ خْ إِجّْ ن وَارْثُو،
أَذْ إِشّْ ڒْغِيدْجثْ نّسْ،
ونِّي إِحطَّانْ بَابْ نّسْ،
أَذْ إِتّْوَاشنّعْ.
19 أَمْ د-إِتّْبَانْ ؤُغمْبُوبْ ذڭْ ؤُغمْبُوبْ
ذڭْ وَامَانْ،
أَمُّو د-إِتّْبَانْ وُوڒْ نْ بْنَاذمْ
خْ بْنَاذمْ عَاوذْ.
20 أَمْ ڒَاخَارْثْ ذ ؤُسْهلّكْ وَارْ تّْيِيوِيننْ،
أَمُّو ؤُڒَا ذ ثِيطَّاوِينْ ن إِوْذَانْ
وَارْ تِّيوْضنْثْ أَذْ جِّيوْننْثْ. ◘27:‏20 أَمب. 1‏:‏8
21 أَطنْجِيرْ ن ؤُسفْسِي إِ نُّوقَارْثْ
ذ ؤُفَارَّانْ إِ وُورغْ،
أَمُّو إِ إِدْجَا ؤُڒَا ذ أَرْيَازْ
أَمْ مَامّشْ ث تّْمدَّاحنْ. ◘27:‏21 أَوڒن. 17‏:‏3
22 مَاڒَا ثدّْزذْ أَبُوهَاڒِي س وزْذُوزْ
ذِي ڒْمهْرَازْ جَارْ ڒْحبّْ ن إِمنْذِي،
ثُوبُّوهڒْيَا نّسْ وَارْ خَاسْ ثْحيِّيذْ.
23 حْضَا مَاحنْذْ أَذْ ثسّْنذْ
مَامّشْ د-إِتّْبَانْ وُودْجِي نّشْ،
وجّهْ ؤُڒْ نّشْ غَارْ ثْحِيمْرِيوِينْ.
24 مَاغَارْ ڒكْسِيبثْ وَارْ ثتّْغِيمِي إِ ڒبْذَا،
نِيغْ مَا أَذْ إِقِّيمْ تَّاجْ ن وعْزَاڒْ
زِي جِّيڒْ أَڒْ جِّيڒْ نّغْنِي؟
25 مَاڒَا إِرُوحْ أَرْبِيعْ
ؤُشَا إِبَانْ-د ؤُغمُّويْ أَزِيزَا،
إِتّْوَاحْثشْ أَفْسُو خْ إِذُورَارْ،
26 خنِّي أَذْ إِڒِينْ إِزْمَارنْ إِ وَارُّوضْ نّشْ،
ؤُڒَا ذ إِغَايْضنْ إِ ثْمسْغِيوْثْ ن يِيجّْ ن ييَّارْ. ◘27:‏26 1 تِيم. 6‏:‏8
27 ؤُشَا أَذْ غَاركْ يِيڒِي مِينْ ثحْوَاجذْ
ن ؤُغِي ن ثْغَايْطِينْ إِ مَاشَّا نّشْ،
أَذْ يِيڒِي ذ مَاشَّا إِ ثَادَّارْثْ نّشْ،
ؤُڒَا ذ ڒعْوتْشْ إِ ثمْسخَّارِينْ نّشْ ثِيمژْيَانِينْ.

- أَوَاڒنْ إِوزْننْ
- <
- 27
- >

◘27:1 27:‏1 يَاع. 4‏:‏13، 14

◼27:7 27:‏7 ’ونِّي‘ - س ثْعِيبْرَانِيثْ ’ڒعْمَارْ‘.

◘27:10 27:‏10 أَوڒن. 17‏:‏17؛ 18‏:‏24

◘27:12 27:‏12 أَوڒن. 22‏:‏3

◘27:13 27:‏13 أَوڒن. 6‏:‏1، 2؛ 11‏:‏15؛ 17‏:‏18؛ 20‏:‏16

◘27:15 27:‏15 أَوڒن. 19‏:‏13

◘27:20 27:‏20 أَمب. 1‏:‏8

◘27:21 27:‏21 أَوڒن. 17‏:‏3

◘27:26 27:‏26 1 تِيم. 6‏:‏8

© 2020 www.tarifit.info