- إِزهِّيذنْ
- <
- 44
- >

44
1 إِ ؤُمقّْرَانْ ن إِمغْنَاجنْ. زڭْ أَيْثْ ن قُورَاحْ. أَخمِّي.
2 أَ أَربِّي، نشِّينْ نسْڒَا ت
س إِمزُّوغنْ نّغْ،
ڒجْذُوذْ نّغْ حَاجَانْ أَنغْ ت:
شكْ ثڭِّيذْ إِشْثْ ن ثْمڭِّيثْ
ذڭْ وُوسَّانْ نْسنْ،
ذڭْ وُوسَّانْ ن وشْحَاڒْ ؤُيَا.
3 س ؤُفُوسْ نّشْ أَقَا ثسُّوفّْغذْ ڒڭْنُوسْ
زِي ثسْغَارْثْ نْسنْ،
خنِّي ثژُّوذْ ثنْ ذَايسْ.
شكْ ثڭِّيذْ ڒْغَارْ ذِي شُّوعُوبْ،
ثْبزّْعذْ ثنْ. ◘44:‏3 ؤُف. 15‏:‏17؛ إِزهد. 80‏:‏9
4 نِيثْنِي مَاشَا وَارْ وَارْثنْ ثَامُّورْثْ س سِّيفْ،
أَغِيڒْ نْسنْ وَارْ ذ أَسنْ د-يِيوِي أَسنْجمْ،
مَاشَا أَفُوسْ نّشْ أَفُوسِي،
أَغِيڒْ نّشْ ذ ثْفَاوْثْ ن وُوذمْ نّشْ،
مِينْزِي نِيثْنِي ؤُفِينْ أَرْضَا ذِي ثِيطَّاوِينْ نّشْ.
5 أَقَا شكْ ذ أَجدْجِيذْ إِنُو، أَ أَربِّي!
أوْشْ عَاذْ ڒخُّو ڒُومُورْ
إِ إِسنْجَامنْ ن يَاعْقُوبْ.
6 أَكِيذكْ أَذْ نغْضڒْ إِنِّي ذ أَنغْ إِحصَّارنْ،
س يِيسمْ نّشْ أَذْ نعْفسْ
خْ يِينِّي خَانغْ إِتّمْعَاڒَانْ.
7 مَاغَارْ وَارْ تّشْڒغْ خْ ڒْقوْسْ إِنُو،
سِّيفْ إِنُو وَارْ ذ أَيِي إِسّنْجَامْ.
8 مَاغَارْ شكْ ثسّنْجَامذْ أَنغْ
زڭْ إِنِّي ذ أَنغْ إِحصَّارنْ،
ثسّْبهْذِيڒذْ إِنِّي ذ أَنغْ إِشَارّْهنْ.
9 نْصبّحْ إِ أَربِّي أَسّْ مَارَّا،
أَذْ نْقَاذَا إِسمْ نّشْ إِ ڒبْذَا. سِيلَاهْ.
10 مَاشَا ڒخُّو ثنْضَارذْ أَنغْ،
ثسّْبهْذَاڒذْ أَنغْ،
شكْ وَارْ ثتّفِّيغذْ شَا
أَكْ-ذ ڒْعسْكَارَاثْ نّغْ غَارْ ؤُمنْغِي. ◘44:‏10 إِزهد. 60‏:‏3؛ 74‏:‏1؛ 89‏:‏39؛ 108‏:‏12
11 شكْ ثجِّيذْ أَنغْ نتّْرَاكّْوَاڒْ
زَّاثْ إِ ونِّي ذ أَنغْ إِحصَّارنْ،
إِنِّي ذ أَنغْ إِشَارّْهنْ
تّْكشّْضنْ مِينْ تّخْسنْ إِ يِيخفْ نْسنْ.
12 شكْ ثوْشِيذْ أَنغْ أَمْ وُودْجِي إِ مَاشَّا،
ثزُّوزَارذْ أَنغْ جَارْ ڒڭْنُوسْ.
13 شكْ ثزّْنُوزِيذْ ڒْڭنْسْ نّشْ س وَالُو،
ذڭْ ؤُزّنْزِي نْسنْ وَارْ غَاركْ بُو ڒفْضڒْ.
14 شكْ ثتّڭّذْ أَنغْ ذ ڒْحڭْرَا
إِ وَاجَّارنْ نّغْ،
ذ أَسْثهْزِي ذ ؤُبهْذڒْ
غَارْ يِينِّي ذ أَنغْ-د إِتّنّْضنْ. ◘44:‏14 إِزهد. 79‏:‏4؛ 80‏:‏7؛ إِرْم. 24‏:‏9
15 شكْ ثتّڭّذْ أَنغْ ذ أَمذْيَا
جَارْ ڒڭْنُوسْ،
ثتّڭّذْ أَذْ خَانغْ هزّنْ
أَزدْجِيفْ جَارْ شُّوعُوبْ.
16 أَسّْ مَارَّا ڒْعَارْ إِنُو أَقَا-ث زَّاثِي
جَارْ ثِيطَّاوِينْ إِنُو،
ڒحْيَا إِذْڒَا أَغمْبُوبْ إِنُو،
17 زِي ثْمِيجَّا ن يِينِّي إِسّحْقَارَّانْ،
تّْشقَّافنْ، زِي سِّيبّثْ ن ڒعْذُو
ؤُ ن ونِّي يَارزُّونْ أَنْثَاقمْ.
18 أَيَا مَارَّا إِكَّا خَانغْ،
مَاشَا وَارْ شكْ نتُّو،
وَارْ نْغشّْ شَا ذِي ڒْعَاهْذْ نّشْ.
19 ؤُڒْ نّغْ وَارْ إِذْوِيڒْ غَارْ ضفَّارْ،
إِصُورَافْ نّغْ وَارْ د-فِّيغنْ شَا
زڭْ ؤُمسْرُوقْ نّشْ،
20 وَاخَّا شكْ ثْڒبْزذْ أَنغْ
ذڭْ ومْشَانْ ن وُوشَّاننْ ن ڒخْڒَا،
ثذْڒِيذْ أَنغْ س ثِيڒِي ن ڒْموْثْ.
21 مْڒِي ثُوغَا نتُّو إِسمْ ن أَربِّي نّغْ،
نسّْوِيژّضْ إِفَاسّنْ نّغْ
غَارْ يِيجّْ ن أَربِّي ذ أَغْرِيبْ،
22 مَا إِڒِي أَربِّي وَارْ يَارزُّو ذِي مَانْ أَيَا؟
أَقَا نتَّا يَارڭّبْ
خْ مِينْ إِنُّوفَّارنْ ذڭْ وُوڒْ.
23 مَاغَارْ ذِي طّْوعْ نّشْ
نقّنْ أَنغْ كُوڒْ أَسّْ،
أَقَا حسّْبنْ أَنغْ أَمْ وُودْجِي ن ثْغَارْصْثْ. ◘44:‏23 رُوم. 8‏:‏36
24 فَاقْ، مَايمِّي ثطّْصذْ، سِيذِي إِنُو؟
فَاقْ، وَارْ ذ أَنغْ نطَّارْ إِ ڒبْذَا!
25 مَايمِّي غَا ثفَّارذْ ؤُذمْ نّشْ،
أَذْ ثتُّوذْ ڒغْبنْ ذ دّدْجْ نّغْ؟
26 مَاغَارْ ڒعْمَارْ نّغْ إِتَّاضَارْ غَارْ ثْعجَّاجْثْ،
أَعذِّيسْ نّغْ إِڒصّقْ ذِي ثمُّورْثْ.
27 كَّارْ، أوْشْ أَنغْ أَفُوسْ، فْذِي خَانغْ
ذِي طّْوعْ ن ثْمخْسِيوْثْ نّشْ إِشوَّارنْ. ◼44:‏27 ’فْذِي‘ - خْزَارْ ’أَمفْذِي‘ - إِزهد. 78‏:35.

- إِزهِّيذنْ
- <
- 44
- >

◘44:3 44:‏3 ؤُف. 15‏:‏17؛ إِزهد. 80‏:‏9

◘44:10 44:‏10 إِزهد. 60‏:‏3؛ 74‏:‏1؛ 89‏:‏39؛ 108‏:‏12

◘44:14 44:‏14 إِزهد. 79‏:‏4؛ 80‏:‏7؛ إِرْم. 24‏:‏9

◘44:23 44:‏23 رُوم. 8‏:‏36

◼44:27 44:‏27 ’فْذِي‘ - خْزَارْ ’أَمفْذِي‘ - إِزهد. 78‏:35.

© 2020 www.tarifit.info